टटका खबर (बुध, 11 जनवरी 2012) – टटका खबर\nटटका खबर (बुध, 11 जनवरी 2012)\n(बक्सर के भेलुपुर चहुँपली त्रिनिडाड आ टोबैगो के प्रधानंमत्री कमल परसाद बिसेस्सर.)\nत्रिनिडाड अउर टोबैगो के प्रधानमंत्री कमला परसाद बिसेसर आजु अपना पुरखन का गाँव बक्सर जिला के भेलुपुर गाँव चहुँपली जहवाँ उनकर गाँव के बेटी के तरह स्वागत भइल. ऊ गाँव के काली मंदिर जा के पूजा अर्चना कइली. बाद में एगो सभा के संबोधित करत कहली कि ऊ आजु ऊ जवन कुछ बाड़ी से अपना पुरखन के आशीर्वाद से. कहली कि जब उनुका पुरखन के त्रिनिडाड ले जाइल गइल रहे तब उनुका लगे अपना सादगी, संस्कार, भाषा आ धर्मग्रन्थ का अलावा कुछुवो ना रहे. बाकिर ऊ लोग अपना जमीन से, संस्कृति आ संस्कारन से हमेशा जुड़ल रहल. अपना पुरखन का घर में घुसत घरी लाख कोशिश का बावजूद कमला आपन रोआई ना रोक पवली. फूलदार किनारी वाला लाल साड़ी पहिरले कमला अंगरेजी में बोलत कहली कि अपने के परपोती आजु एहिजा आइल बिया आ एह शानदार स्वागत खातिर सभका के धन्यवाद देतिया.\nकमला के परदादा राम लखन मिश्रा साल 1889 में गिरमिटिहा मजदूर बना के कैरिबियन द्वीप पर भेजाइल रहले.\nभारत के वायुसेना के हेलीकाप्टर से भेलुपुर चहूपला का बाद कमला परसाद सीधे अपना चाचा जगदीश मिश्रा के घरे गइली आ चालीस मिनट ले घर के मेहरारूवन आ अपना रिश्तेदारन से बतियवली. कमला परसाद के “नईहर” से विदाई में सिल्क के साड़ी आ गहना दिहल गइल. कमला परसाद का साथे उनुकर पति डा॰ ग्रेगोरी बिसेस्सर आ कुछ अउरी रिश्तेदार आइल रहले.\nएह मौका पर बिहार के कला संस्कृति मंत्री सुखदा पाण्डेय राज्य सरकार के प्रतिनिधि का तौर पर कमला परसाद के स्वागत में मौजूद रहली.\nआजु बुध का दिने राज्य के सगरी जिला, अररिया के छोड़ के, में अलग से शिविर लगा के चार लाख अठहत्तर हजार से बेसी लोग के इंदिरा आवास बनावे खातिर पहिलका किश्त के चेक आ पासबुक दिहल गइल. अररिया के लोग के एगारह फरवरी के ई धन दिहल जाई.\n“कर्पुरी डिविजन” के शुरूआत करे वाला राज्य बिहार में अब विद्यार्थियन के अंगरेजी पढ़ावे खातिर चार हजार शिक्षकन के अंगरेजी पढ़ावे खातिर खास प्रशिक्षण दिहल जाई. एह काम खातिर ब्रिटिश काउन्सिल आ बिहार सरकार में एगो समझौता भइल बा.\nमुख्यमंत्री नीतीश कुमार कहलन कि मुम्बई कवनो एक आदमी के ना ह, आ एह शहर पर सभकर बराबर के हक बा.\nसपा नेता अखिलेश यादव का खिलाफ आचार संहिता के उल्लंघन के मामिला दर्ज भइल बा.\nजदयू के राष्ट्रीय अध्यक्ष शरद यादव बुध का दिने कहलन कि अगर उनुका पार्टी के यूपी में मौका दिहल गइल त एकरो विकास बिहारे लेखा होखे लागी.\nउमा भारती साफ कहली कि धार्मिक आधार पर आरक्षण भाजपा के कबहीं मंजूर ना होखी. कलराजो मिश्रा कहलन कि धार्मिक आरक्षण दे के कांग्रेस देश के सांप्रदायिक सौहार्द बिगाड़त बिया.\nराज्य में पहिला दौर के मतदान खातिर बियफे बारह फरवरी का दिने अधिसूचना जारी कइल जाई आ ओही साथे नामांकन के दौर शूरू हो जाई. एह दौर में राज्य के पचपन विधानसभा सीट पर आठ फरवरी के मतदान करावल जाई. जहाँ मतदान होखे वाला बा ओह इलाकन में अर्ध सैनिक बल के टुकड़ी चहुँप गइल बाड़ी स.\nपहिला दौर के मतदान वाला इलाका के सात गो सीट पर अबही ले भाजपा के उम्मीदवार घोषित नइखे हो पावल एही से पार्टी के अन्दरुनी हालात के अंदाजा लगावल जा सकेला.\nहाथी के मूर्ति आ मायावती के मू्र्ति तोपे के आदेश का खिलाफ दायर याचिका आजु याचिका करे वाला वापिस ले लिहले जवना चलते याचिका के खारिज कर दिहल गइल. बसपा विरोध जतवले रहुवे कि जानबूझ के एगो कमजोर याचिका दाखिल करावल गइल बा जवना के अदालत खारिज कर देव. हालांकि मूर्तियन के तोपे के काम आजु साँझ ले पूरा कर लिहल गइल बा. बस कुछ छोटहन मूर्ति तोपे के काम बाकी रहि गइल बा.\nकड़ाका के जाड़ा पड़ला का चलते फेरू स्कूलन के सोमार ले बंद कर दिहल गइल बा.\nअंडमान में जरावा आदिवासी औरतन के मजबूरी के फायदा उठावत ओकनी के अधनंगा हालत में विदेशी पर्यटकन का सोझा नाचे के मजबूर करे के मामिला पर प्रशासन जाँच के आदेश दिहले बिया.\nनिर्वाचन आयोग अल्पसंख्यक आरक्षण पर रोक लगा दिहलसि. सलमान खुर्शीद के नोटिस भेजल गइल बा जवना पर ऊनुकर कहना बा कि नोटिस हवे कवनो फाँसी के आदेश ना ह. नोटिस के समय पर जबाब दे दिहल जाई.\nप्रणव मुखर्जी कहले बाड़न कि राज्यकोषीय घाटा के पूरा होखे के कवनो उमेद नइखे रहि गइल.\nभंवरी मामला के आरोपी ओमप्रकाश बिश्नोई आपन बयान मजिस्ट्रेट का सोझा दर्ज करावे से मना कर दिहलसि.\nमध्य प्रदेश सरकार का ओर से विवेकानंद जयंती पर आयोजित सामूहिक सूर्य नमस्कार के खिलाफ ईसाई आ मुस्लिम समाज खुल कर सामने आइल बाड़े. ओहलोग के कहना बा कि एहसे शिक्षा के भगवाकरण करे के आ साम्प्रदायिक माहौल बिगाड़े के कोशिश होखत बा.\nपिछला साल देश में पोलियो के कवनो मामिला सामने नइखे आइल आ विश्व स्वास्थ्य संगठन फरवरी में भारत के पोलिया मुक्त देश घोषित कर दी.\nनिचली अदालत के समन का खिलाफ दिल्ली हाई कोर्ट में फेसबुक, गूगल के याचिका पर दिल्ली पुलिस के नोटिस भेजल गइल.\nइंदौर में पकड़ाइल दू गो हाई प्रोफाइल ठगन का लगे से बीस लाख के तीन गो हार बरामद भइल बा. दुनु मुंबई के रहे वाला हउवे.\nशिवानी हत्याकांड के आरोपी आर के शर्मा के बरी करे का फैसला के सु्प्रीम कोर्ट में चुनौती दिहल गइल.\nपश्चिम बंगाल में अब मनरेगा के तहत औसतन पचास दिन के रोजगार दिहल जाई.\nबीएमसी चुनाव खातिर कांग्रेस-राकांपा गठबन्हन बनि गइल. अबही एहपर शिवसेना आ भाजपा गठबन्हन काबिज बिया.\nझारखण्ड रेल दुर्घटना में पाँच लोग के मौत भइल.\nमप्र के विश्वविद्यालयन में ड्रेस कोड लागू कइल जाई.\nपाकिस्तान के प्रधानमंत्री गिलानी सरकार के रक्षासचिव के बर्खास्त कर दिहले जवना का बाद सेना आ सरकार का बीच के तनाव अउरी बढ़ि गइल बा. सेना के माथ कमांडरन के बईठका काल्हु बियफे का दिने बोलावल गइल बा. पाकिस्तान में होखत एह घटनन पर भारत सरकार पूरा नजर रखले बिया.\nतेहरान में एगो कार विस्फोट में ईरान के एगो परमाणु वैज्ञानिक के हत्या कर दिहल गइल.\nब्रिटेन के प्रधानमंत्री डेविड कैमरन के कहना बा कि लंदन ओलम्पिक से ब्रिटेन के व्यवसाइयन के एक अरब पाउंड के अधिका आमदनी होखी.\nपाकिस्तान के संसदीय समिति भारत के तरजीहि देश के दर्जा दे दिहलसि.\nइंडोनेशिया में भूकम्प के बाद सुनामी के चेतावनी जारी भइल.\nबुध का दिने शेयर बाजारों में मामूली तेजी आइल आ सेंसेक्स 10 अंक उपर बंद भइल.\nनगर विमानन मंत्री अजीत सिहं कहले बाड़े कि किंगफिशर के कवनो सहायता ना दिहल जाई. इहो कहलन कि एयर इंडिया में बदलाव जरूरी बा.\nभारत आवे वाला बाड़ी विनफ्रे ओपराह. एहिजा ऊ अभिषेक से भेंट करीहें.\nफिल्म निर्देशक रोहित शेट्टी पर यूटीवी बिंदास चैनल के धारावाहिक ‘बिग स्विच 3- लाइफ विदाउट डैडी का पैसा’ के एगो महिला प्रतिभागी फिदा हो गइल बाड़ी.\nअभिनेत्री विद्या बालन के कहना बा कि फिल्म ‘कहानी’ में अपना पति के खोजत गर्भवती महिला के किरदार कइल उनुका ला बहुते आसान रहल. एकरा पहिले ऊ ‘द डर्टी पिक्चर’ में बहुते चुनौती वाला किरदार कर चुकल बाड़ी.\nबॉलीवुड अभिनेता शाहरुख खान बुध का दिने अभिषेक-ऐश्वर्या बच्चन के बेटी देखे बच्चन परिवार का घरे चहुँपले.\nफिल्मकार राजकुमार संतोषी अपना नया हास्यप्रधान फिल्म के शूटिंग एक फरवरी से शुरू करीहें जवना में अभय देओल आ सोनम कपूर मुख्य भूमिका में बावे लोग. फिल्म के नाम अबही नइखे रखाइल.\nमशहूर फिल्म निर्देशक स्टीवन स्पीलबर्ग के कहना बा कि अबही उनुकर कवनो इरादा नइखे फिल्म निर्माण से अलगा होखे के.\nअपना फिल्म अग्निपथ के प्रचार करे में लागल ऋतिक रोशन साथही ‘क्रिश 2’ के तइयारीओ करत बाड़े.


बकवास, भाषण, संबोधन, आ प्रवचन (बतकुच्चन – १२४) – Anjoria\nसितम्बर 9, 2013 प्रवचन, बकवास, बतकुच्चन, भाषण, संबोधन\nबकवास, भाषण, संबोधन, आ प्रवचन चारो एकही काम के अलग अलग जाति ह. चारो में बहुत हद तक समानता मिल सकेला भा जवन एक आदमी ला बकवास होखी उ दोसरा ला प्रवचन हो सकेला. चारो में एक आदमी बोलेला आ बाकी लोग सुनेला. सुने वालन के काम हँ में हँ मिलावल भा बीच बीच में जयकारा लगावल भा थपड़ी बजावे ले सीमित रहेला. बकवास कवनो संधि के नमूना ना ह बाकिर तूड़ दीं लागी कि बक आ बास के मिला के बनल होखी. जवन में बकबक भा बेकार के बास आवे भा वास होखे ओकरा के बकवास कहल जाला. एकर नमूना आए दिन टीवी चैनलन पर होखे वाला पैनल डिस्कशन में देखे के खूब मिलेला. एकरा बाद आवेला भाषण. भाषण शब्द हालां कि भाष्य से जनमल होखी जवना में कवनो बात के बढ़िया से समुझावल जाला. जइसे कि गीता के बहुते भाष्य मिलेला आ हर भाष्यकार अपना अपना हिसाब से ओकर भाष्य कइले बाड़ें. केहू ला गीता शांति के संदेश ह त केहू ला युद्ध के उद्घोष. जाकि रही भावना जैसी प्रभु मूरत देखिन तिन तैसी वाला हाल होला. अब आज के नेता लोग के भाषण में कवनो भाष्य खोजे चलब त निराशे हाथ लागी. भाषण से एक तोड़ि उपर होला संबोधन. संबोधन के मतलब अइसन भाष्य जवन सामने वाला के कुछ बोध करावे, ज्ञान देव. कवनो खास मौका पर सगरी देश के सुनावे वाला भाषण दिहल जाला त ओकर नाम परंपरा से राष्ट्र के नाम संबोधन बतावल गइल बा. हर साल कम से कम दू बेर राष्ट्र के संबोधित करेलें राष्ट्रपति आ प्रधानमंत्री. अबकियो कुछ अइसने भइल बाकिर छियासठ साल में पहिला बेर कवनो राज्य के मुख्यमंत्री चुनौती दिहलसि आ प्रधानमंत्री के संबोधन के भाषण बता के राख दिहलसि. अतना फिंचाई आजु ले कवनो प्रधानमंत्री के भाषण के ना भइल होखी. अब कहे वाला कहत रहें कि ई एगो गलत परंपरा के शुरूआत हो गइल बाकिर अब त हो गइल. अब से हर बेर जे ही प्रधानमंत्री होखी ओकरा सम्हल के रहे होखी. ओकरा बोलले भर से काम ना चल पाई ओकरा कुछ ना कुछ कहे के पड़ी. काहे कि कहला का जगहा अगर बोल के काम चलावल चहींहें त कहासुनी भा बाताबाती होखल जरूरी हो जाई. अब रउरा कहब कि एह कहल आ बोलल में हम कवन फरक निकाले लगनी. दुनु त एकही ह. बाकिर हमार कहना ह कि अगर दुनु एके ह त दू गो शब्द काहे बनल. जरूर कुछ ना कुछ महीनी होखी. आटा मैदा सूजी सभ त गेंहुए से बनेला बाकिर आटा आटा होला आ मैदा मैदा. आ सूजी के त पूछबे मत करीं. एक बेर सूजी के हलुआ बनावे चलनी त अतना पिलुआ लउकल महीन महीन कि ओकरा बाद से सूजी के हलुआ देखते उबकाई आवे लागेला. खैर बात बहके नइखे देबे के. कहल आ बोलल में सबले बड़का फरक त इहे होला कि बोलल में जब कुछ कहे लायक बात आवेला त ओकरा के कहल कहल जाला ना त बोलले कहि के काम चलावल जा सकेला. अकसर लोग बोलिए के काम चला लेला काहे कि कहे लायक कुछ रहे ना. कहानी में कुछ कहे लायक होला कुछ ना कुछ कहल होला. एही से संत गुरू बड़कन के कहल मानल जाला केहू के बोलल सुनले भर से काम चल जाला. बोलल के माने के जरूरत ना होखे जबकि कहल माने पड़ेला. अब ई रउरा सोचीं कि हम कुछ कहले बानी कि बस बोल के रह गइनी. अब एह बात पर बतकही फेर कबो क लिहल जाई आजु चले दीं. परनाम!.\nकदुआ पर सितुहा चोख (बतकुच्चन – १२५)


मर्द ताँगेवाला मुंबईओ में बम्पर ओपनिंग से खुलल बा. – Anjoria\nमर्द ताँगेवाला मुंबईओ में बम्पर ओपनिंग से खुलल बा.\nएक्शन किंग विराज भट्ट आ चर्चित निर्देशक बाली के नइकी फिलिम ‘मर्द तांगेवाला’ बिहार क बाद अब मुंबईओ में डंका बजावत बिया. हर सेंटर पर ई फिलिम शानदार ओपनिंग लिहलिस.\nबिहार क बाद अब मुंबईओ में ‘मर्द तांगेवाला’ के सुपर डुपर हिट होखला से भोजपुरी सिनेमा में विराज भट्ट के रुतबा अउर बढ़ गइल बा.\nएगो सुमधुर संगीतमय फिल्म ह ‘काहे बांसुरिया बजवलऽ’\nछठ पूजा पर देखे के मिली लहू के दो रंग


चार गो भतार ले के लड़े 'सतभतरी' – Anjoria\nचार गो भतार ले के लड़े 'सतभतरी'\nJan 17, 2012 अशोक मिश्र, कतरब्योंत, सतभतरी\nकाल्हु भिनुसहरे मुसद्दीलाल गली में खुलल पंसारी के दुकान का सोझा भेंटा गइलन. जाड़ो में ऊ पसीना-पसीना होखत रहले, उनुकर हालत देखि के हमरा ताज्जुब भइल. हम पूछनी, ‘अमां मियां! कवनो मैराथन दौड़ में शामिल हो के आवत बाड़ऽ का ? एह उमिर में एतना भागदौड़ नीमन ना होखे.’\nहमार बाति सुनि के अपना सांस के काबू में ले आवत मुसद्दीलाल कहले, ‘चाय पत्ती खतम हो गइल रहुवे उहे लेबे आइल रहनी. आवऽ, घरे चलि के चाय पियल जाव.’ हमार हाथ पकड़ले ऊ घरे के राह लिहलन. घरे चहुपंला का बाद बातचीत कब लोकगायक बालेश्वर के गीतन पर आ गइल, पते ना चलल. मुसद्दीलाल अचानके पूछ लिहलन, ‘यार! बालेश्वर के एगो गीत के लाइन ह ‘चार गो भतार ले के लड़े सतभतरी.’ एकर मतलब का हऽ ? हम कई दिन से दिमाग खपावत बानी, बाकिर मतलब जे बा कि से धराते नइखे.’\nमुसद्दीलाल के एह सवाल पर हम थथम गइनी. बात ईरान के होखत होखे आ केहु होनोलूलू का बारे में पूछ बइठे, त सामने वाला केहु के बोलती बंद हो जाई. थोड़ देर बाद हम समुझावे के कोशिश कइनी, ‘अगर एकर सीधा सादा राजनीतिक मतलब निकालल जाव त ई निकालल जाव, त ई बा कि सात पतियन (यूपीए, एनडीए, वाम मोर्चा, तीसरा मोर्चा…जइसन गठबन्हन) वाली सत्ता सुंदरी अपना सात गो मरद के ले के चुनाव मैदान में उतरल बिया. अब रउआ त ई मालूमे होई कि हमरा देश के सत्ता सुंदरी पिछला दसियन साल से एकभतरी (एक पार्टी के सरकार वाली) नइखे रहि गइल. हर चुनाव का बाद कुछ पार्टी गठबन्हन बना के सत्ता सुंदरी के भतार, स्वामी, बन जात बाड़े, बाकी दल ओकरा प्रेमी के तरह सत्तारूढ़ गठबन्हन के दलन पर अनेके आरोप लगाके संतोष कर लेले.’\nमुसद्दीलाल अचकचात कहले, ‘का ? एकर मतलब इहे हवे ? हम त एकरा के गारी समुझत रहली.’\n‘देखऽ मियां ! अगर तू ‘भतार’ शब्द से बिदकत बाड़ऽ, त जान ल कि ई शब्द संस्कृत के ‘भर्तार’ माने कि भरण-पोषण करे वाला (पति, स्वामी) से आइल बा. ई शब्द अपने में खराब ना हऽ, लेकिन एकर इस्तेमाल अगर गरियावे में कइल जाव, त जरूरे खराब बा. एहमें शब्द के का दोष ? अब अगर कवनो औरत से ई कहल जाव कि ओकर एगो पति बा, त ई औरत खातिर बढ़िया बाति होई. बाकिर ओकरा के सतभतरी कहल जाव (सात मरद वाली), त उ तय रूप से गारी होई. आजु देश के जवन हालात बा, ओहमें राजनीति खुदे गारी बनि गइल बा. जवना देश में लोकतंत्र के आड़ में गुंण्डा, बदमाश, भ्रष्टाचारी, बलात्कारी आ देश से गद्दारी करे वाला चुनाव जीत के सत्तासुख भोगत होखे, ओहिजा के जनता खातिर ई विडंबना कवनो गारी से कम बा का ? अब देखीं ना ! पांच राज्यन में चुनाव होखे वाला बा, सभे सत्ता सुंदरी के स्वयंवर में जीते के उमेद में मरल जात बा. ऊ लोग हत्यार, बलात्कारी अउर भ्रष्टाचारियन के अपना साथे करे आ ओकरा के अपना पार्टी के टिकट दे के जितवावे में लागल बाड़े. एगो भ्रष्ट आ लुटेरी पार्टी के बदनाम मंत्री निकालल गइला का बाद दोसरा पार्टी में जाते दूध के धोआइल बन जात बा. एह दौर में कवनो सभ्य अउर ईमानदार मनई के नेता कह दी, ओ ओही तरह खिसिया जाई जइसे केहु के गरियवला पर.’\nहमरा एह बाति से मुसद्दीलाल संतुष्ट हो गइलन आ हम चाय पी के अपना घरे चलि अइनी.\nसंपर्क सूत्र –\nकरोड़पति बनावेले मनरेगा\nJan 11, 2012 OmPrakash Singh\nOct 18, 2011 OmPrakash Singh\nSep 20, 2011 OmPrakash Singh\n2 thought on “चार गो भतार ले के लड़े 'सतभतरी'”\nबहुते बढ़िया लागल अशोक मिश्र जी .


विवेक सिंह जी के लिखल भोजपुरी कहानी हॉट कॉफ़ी | जोगीरा\nHome भोजपुरी साहित्य भोजपुरी कथा-कहानी विवेक सिंह जी के लिखल भोजपुरी कहानी हॉट कॉफ़ी\nविवेक सिंह जी के लिखल भोजपुरी कहानी हॉट कॉफ़ी\nपरनाम ! स्वागत बा राउर जोगीरा डॉट कॉम प, आयीं पढ़ल जाव विवेक सिंह जी के लिखल भोजपुरी कहानी हॉट कॉफ़ी (Bhojpuri Kahani) , रउवा सब से निहोरा बा कि पढ़ला के बाद आपन राय जरूर दीं, अगर रउवा विवेक सिंह जी के लिखल भोजपुरी कहानी अच्छा लागल त शेयर आ लाइक जरूर करी।\nटेसन पर जब हम जुमनी तs आपन रुमाल निकाल के माथे से सरीक के गर्दन तक गईल पसीना पोछनि।टेसन के भीड़ भाड़ देखी के लागल की आज तs ट्रेन में लातो रखे के जगह ना मिली।\nहम इ शहर से अनजान रहनी आ इ शहर हमरा से।हाला की इ शहर से मेल-मिलाप करे के कोशिश हम पहिले कइले रही।लेकिन इ शहर नवकी कनीआ नीयन हमसे लजागइल। आ हमके अपने आप दुआरी से बाहर आवे के पड़ल यानी कि शहर छोड़े के पड़ल। लेकिन हम हार ना मान के फेरूसे इहा धमक आइल रही।\nइहे चइत आपन जवानी में आवत रहे, आ हम अपना मंजिल के तलास मे एहर से ओहर माकत रही। काहेकि अब एकदम से कुछ काम कइल जरूरी रहे।\nहs देखी काम से इयाद पड़ल की काम कइल एकदम सब ख़ातिरि जरूरी बा। लेकिन हमरा नीयन बेफिकरा कहि ना मिली, काहे की हम अपना मन के सुनीला। आ जे मन के सुनी ऊ कहियो सफल ना हो पाइ। ऊ का हनs की मन सही आ गलत दुनु राह बतावे ला। लेकिन हमर मन हमके बहुते भटकावेला।\nविवेक सिंह जी के अउरी रचना पढ़ें खातिर क्लिक करीं\nहमरा त लागेला की भटकाव जरूरी हs जिनगी ला। अगर आदमी भटकी ना त सही राह कइसे पाइ।\nअभी हम इहे सोचत आपन पीठि बैग प्लेटफार्म पर बनल यात्री बैठक कुर्सी पर रखत रही कि हमके केहू टोक देलस।\n“यहां मैं बैठी हूं”… आप बैग कहि और रखिये….ज\nहम पीछे घूमनी तs इ मधुर आवाज एगो हमारे ऊमिर के लइकी यानी कि कन्या के रहे।हम उनके अवाक होके ताकत रह गइनी ऊ पहिलका बतिया दोबारा बोलली।\n“यहां मैं बैठी हूं”.. आप बैग कहि और रखिये…..\nहम त ठहरनी गवइ जवान, आ इ शहर में अइला ज्यादा दिन थोडे भइल रहे। लेकिन हम हिंदी जानत त रही ऊहे हिंदी जवन लोग कहेला की भोजपुरिया हिंदी हs।\nविवेक सिंह जी के साथे चन्दन जी\n“” ह..ह ठीक है रख देते है… आपको का लगा कि इ जगहिया खाली आपका है।… हम कोइ आन्हर थोड़ी है जो नही देखते ई खाली जगह था तो हम अपना बैग रख दिये। हम का समझे कि बिक्टोरिया की महारानी बैठी है इहा पर। हमू टप से बोलनी की ओकरा इ ना लागे की हम गांव से बानी ऊहो बिहार से।\nऊ हमरा बात पे रिसीआइली ना ऊ आपन खूबसूरत हंसी बिखेर देली।\nजइसे सावन के भरल जवानी में चाहूं ओर बधार से लेके बहार तक मन लोभावन हरियरी छइले रहे ला।ऊहे हरियरी के देख बदरा बेरी-बेरी आसमान के घेरे ला। आसमान अपना सजल-धजल भूमि के लुभावे ख़ातिरि सात रंग के इन्द्रधनुही के मुस्कान जब छोड़े तब गजब के कलावल इ पूरा ब्रम्हांड के जिअत जीव मे होला।\nअइसने कलावल हमरी मन के अंधेर कोठरी में भइल, जब ऊ हंसली तs।\nपता ना हम समझ ना पइनी की ऊ काहे हंसल लेकिन हs उनका मुख़ पर इ हँसी बहुते सुघर लागत रहे।\nहम आपन आँखिन के समझाइ की तोहनी दुनु हमके आज इ शहर में बेभरम कर देबअ जा। आज हम कहि के ना रहब काहे की केतनो मनसे आँखिन के मनाइ लेकिन ऊ ऊहे नूर के देखअ सन जवन हमरी बात पर हंसली रहली।\nकुछ देर तक तs हम खड़े रहनी लेकिन जब जगह मिलल तs ऊहे लइकी के बगल में मिलल। ऊ एगो नॉवेल पढ़त रही. साइद कवनो विदेसी राइटर के लिखल रहे।\nअभी ट्रेन आवे में देरी रहे तs हमू आपन मोबाइल निकाल के व्हाट्सप्प के मैसेज चेक करें लगनी।\nफिरो हमरा कान में एगो आवाज आइल,। स्कियूज मि…..\nहम बगल में देखनी तs ऊहे लइकी सइद हमरे से कुछ कहल चाहत रही।\nहम अपने लहजा में बोलनी। ह बोली का बात…..ऊ एतने सुनत हमरा से पूछ देली।\nआप यूपी से हो या बिहार से…….\nहम त पहिले सहम गइनी की इ काहे पूछत बाड़ी। फिर सोचनी की कहि कवनो काम होखी, हम सकोचते बोलनी।\n“हम बिहार से बानी…… ओहि लगले हमू पूछ देनी। “””आप कहा से बानी…?\nमैं भी बिहार से ही हूँ…. ऊ आपन किताब के पन्ना मोरत बोलली।\nऊ जवन ड्रेस पहिले रही. ऊ ड्रेस के नाव हमरा मालूम ना रहे। काहे की हम ऊ ड्रेस गांव में बहुत कम देखले रही। लेकिन बहुते अच्छा लगता रहे।एकदम साधारण ड्रेस रहे, दुनु भृकुटि के बीच एगो बिंदी लागइले रही। आ पैर में सिल्वर गोल्डन स्लिम सेंडल रहे। आउर ओठ हल्लुक लाल रंग के लाली से रँगले रहली। रंग ना गोर ना सावर एकदम खाटी गेहूंअन रंग रहे ऊनकर।\nआप बिहार मैं कहा से है…..किताब अपना बगल में रखत ऊ बोलली।\nहम पहिले आपन पता ना बता के, उनसे एगो सवाल पूछ देनी?\n“”का आपके भोजपुरी बोले आवेला की ना…….?\nऊ हंसी के बोलली। “”आवेला…. पूरा अच्छा से आवेला बाकिर एकदम खाटी ना आवे।काहे की हम बहुत बचपन से शहर में बानी आ खाली घर मे बात होला भोजपुरी में। बाकिर जगह हम हिंदी बोली ले।\nहमु हंसी देनी आ बोलनी।\n“”अच्छा बात बा कमसे कम आप भोजपुरी त बोलिलें……. हम बिहार में सारण से बानी आप कहा से बानी। हम प्रॉपर पटना से बानी…. फिर ऊ मुस्किया के बोलली।\nआपके हिंदी पर हमके हंसी आ गइल हs…. हम समझ गइनी की आप अभी नया बानी इ शहर मे। फिर ऊ तनी लज्जाके बोलली।\n“हंसी ख़ातिरि माफ करब हम मजाक मे ना हंसनी ऊ आपके टोन अच्छा लागल हs……।\nहमु थोड़ हँसी देनी आs बोलनी।\nअरे ऐमे माफी का मांगे के बा आप हंसनी त हमके अच्छा लागल….. आपके शुभनाम का पड़ी।\nऊ आपन हाथ आगे बढ़ा के बतवली।\n“हाये हम श्वाती सिंह फ्रॉम बिहार…..\nहम एक बार उनकर हाथ देखी आ एक बार उनकर मुह। काहे की आज तक हम कवनो अंजान लइकी से बात तक ना कइले रही।आ इ त हाथ मिलावे के बात रहे।\nफिरो श्वाती के इसारा पर हमू आपन हाथ आगे बढ़ा देनी आ बोलनी।\n“हाये हम देव रंजन…हमू बिहार से….।\nइ बात पे ऊ फिरो हंसली ऊहो जोड़ से। प्लेटफॉर्म पर खाड़ आ बइठल सब लोग हमनी दुनु आदमी के देखत रहे। ऊहो सब बिना पपनी गिड़इले, सइद सब इहे सोचत होइ।की इ सब पागल बा भा अभी नया नया प्रेमी जोड़ी बा। जवन अपना आपके इ भीड़ में दर्शावत बा, आ आपन मधुर मेल के सबूत देता।\nखेर अब हमरा कहा ऊ भीड़ भा लोग के लाज रहे। इ प्रदेश हs इहा सब बात माइने नइखे राखत हमू श्वाती के साथे मे हँसी देनी। तर्किबन हमनी दुनु के बात करत ढाई घन्टा हो गइल।आ ट्रेन अब तीन घन्टा लेट हो गइल रहे।\nअब श्वाती कवनो अजनबी ना रह गइल रहली हमरा ला। ऊनका बात में एगो अपनापन रहे। एगो घिचाव रहे? बात करे के जवन सलीका रहे ऊ कवनो शाइद मनोभाव जाने वाला डॉक्टर ही कर सकत बा। हम का कहल चाहत बानी हम का कहब ऊ पहिले ही जान जास। हमरा त लगबे ना करे इ अभी महज ढाई घन्टा के मुलाकात हs। हमके तs लागे की हमनी के बहुत पुरान परिचय बा।\nहम श्वाती के कॉफी पिये के इन्वाइट कइनी ऊ मना ना कइली आ हमनी दुनु प्लेटफॉर्म पर बनल एगो कॉफी सेंटर में चल गइनी जा।\nजब हम दु कप कॉफी ऑडर कइनी त हमके कॉफी देवे वाल चिहा के देखलस जइसे की हम ओकर अगिला जनम के कुछ बिगड़ले होखी। हमरा अजीब सा लागल?\nश्वाती आपन एजुकेशन के बात आ ओकरा बाद का करे के चाहत बाड़ी ऊ सब हमके बता देली।\nउनका बात से पता ना हमके काहे सुकून मिलत रहे। हम अपना आपके इ शहर में जवन अकेल महसूस करत रही ऊ अकेलपन हमरा से कोसो दूर जा चुकल रहे इ ढाई घन्टा में।\nजब कॉफी देवे वाला हमनी के कॉफी देलस त ओकरा चेहरा पर अजीब सा घबराहट रहे। जब कॉफ़ी मिलल त हम बिल पे कर के श्वाती से बोलनी। की चलअ ओहि प्लेटफॉर्म पर चलल जाव ऐजा अजीब सा लागत बा आ कॉपी ओहिजा पीअल जाइ।\nहम दुनु हाथ मे दुनु आदमी के कप लेके श्वाती के पीछे पीछे ओहि जगह पर आ गइनी जहा पहिले रही जा।\nहम एगो कॉफी के कप जब श्वाती के पकड़े के कहनी तs हमके केहू पीछे से जोड़ से खिचलस आ बोलल।\nतुम पागल हो क्या… दिखने में तो नही लगता कि तुम पागल हो…… मै तर्किबन तीन घण्टे से तुम्हे आपस मे बोलते और बाते करते देख रहा हूं मैं ही नही ये प्लेटफॉर्म के सभी लोग तुम्हारी ही बाते कर रहे है कि ये पागल है क्या ……?\nपहले तो नही लगा लेकिना अब यकीन हो गया कि तुम पागल हो जब तुम एक एक्सट्रा कॉपी लाये और जो है नही उसे दे रहे हो ………..कहा खोये हो जनाब और ये एक्स्ट्रा हॉट कॉफी किसके लिए ?\nहम एकदम से शुन हो गइनी। इ का होता? ऊ हमरा से पांच या छे साल बड़ जेंटलमैन रहले…..? हमके ऊंकर बात एकदम साफ सुनाइ देव, लेकिन हम काठ के हो गइल रही। सब चेतना काम करत रहे लेकिन हम शून्य में घुमत रही। ऊहो कब अउर शून्य हो गइनी जब दुनु हाथ में कॉफी लेके श्वाती के ओर पलटनी………?\nतब हम अपना आप के खाली अपना पास पइनी। ना कवनो लइकी रहे, ना कहि उनकर बैग आ ना कवनो विदेशी राइटर के किताब…….? खाली रहे तs का रहे, ऊ कॉफी के कप ऊहो हॉट कॉफी से भरल कागज़ के कप…….? जवन हम अभी अभी लाइल रही।\nसब केहू के आँखिन हमरे पर रहे।आ हमरा आँखिन में ऊहे मधुर मुस्कि भरत श्वाती के मुखड़ा। जवन की अब श्वेत होत रहे……?।।\nपिछला लेखलवकान्त जी के लिखल भोजपुरी व्यंग खदेरन के पाठशाला, मुद्दा बा चुनाव\nअगिला लेखइयाद के झरोखा से एगो मीठ सपना : अभियंता सौरभ भोजपुरिया जी\nऊँचे दाम पर वर्ल्ड वाइड ने खरीदा म्यूजिक राइट


हंडिया विधानसभा सीट पर उपचुनाव खातिर पहिला परचा दाखिल – टटका खबर\nहंडिया विधानसभा सीट पर उपचुनाव खातिर पहिला परचा दाखिल\nइलाहाबाद जिला के हंडिया विधानसभा सीट पर होखे जात उपचुनाव खातिर आजु पहिलका परचा दाखिल भइल. ई सीट सपा विधायक महेश नारायण सिंह के निधन से खाली भइल बा आ सपा एहिजा से उनुका बेटा प्रशान्त कुमार सिंह के टिकट दिहले बिया. भाजपा का तरफ से एह सीट पर विद्याकांत तिवारी के उम्मीदवार बनावल गइल बा.\nTags: उपचुनाव, विधानसभा, हंडिया


‘दबदबा’ के शानदार मुहूर्त – Anjoria\nरोशन दिमाग-ए-रोशन आ शम्भू पाण्डे प्रोक्डक्शन के बैनर तले बनेवाली भोजपुरी फिल्म ‘दबदबा’ के शानदार मुहूर्त गाना रिकार्डिंग का साथ हाल ही में जिप ट्रैक स्टूडियो, वीरा देसाई, अंधेरी (पश्चिम) में भइल. ‘रोशन दिमाग-ए-रोशन’ का तरफ से राजकुमार सिंह नारियल फोड़ले. फिल्म के निर्माता हउवें शम्भू पाण्डे आ उदय सिंह. कहानी आ निर्देशन शम्भू पाण्डे के, गीत अरविंद तिवारी के, संगीत अमन श्लोक के. एक्शन सिंह इज किंग के बा. मुख्य कलाकार रहीहें मनोज पाण्डे, रानी चटर्जी, शमीम खान, प्रदीप वशिष्ठ, पायल सेठ, संदीप मिश्रा, अनामिका सिंह अउर संजय पाण्डे.\nमुहूर्त के इस शुभ अवसर पर राजकुमार सिंह समेत अनेके सेलिब्रटी मौजूद रहलें.


भगवान एह छात्रन के सुबुद्धि देस – Anjoria\nApr 19, 2013 जयंती पाण्डेय, भोजपुरी, लस्टम पस्टम\nजान जा ए रामचेला, ई सीपीएम वाला लोग एकदम बेवकूफे होला. जेकर बड़ाई करे के ओकर मार शिकायत करऽता लोग. अब नरेन्दर मोदी कोलकाता आ के ममता दीदी के सरकार के बड़ाई का कर गइले कि बुझाता कि ई लोग के पेट में कलछुल घुमऽता. तनिको चैन नइखे. जवन ईमानदारी आ सच्चाई के चलते बड़ाई करे के चाहीं ओही के ले के मार मुँह चलावत रहऽता लोग. खाली कारण ई बा कि बड़ाई करे वाला अब भगवा झंडा वाला पार्टी के रहे. सब लोग एकरा पहिलहू ओकर अध्यक्ष जी के घोटालाबाज बतावे खातिर मार अईंठत चले लोग, मीडिया फरके चिल्लात रहे. आ ओकर सुनि के गिरहथ विश्वासो क ले ता. लेकिन ई त बेवकूफी ह, बिलकुले नासमझी ह. मीडिया त पहिलहीं से पगलाइल बा लेकिन रामचेला तहरा अइसन हुशियार, चालाक, आ बुद्धिमान लोग के का भइल बा कि गरीब किसान, मजदूर आ अइसने लोग के विकास क के नया राजनीतिक विकल्प तइयार करे के कोशिश में लागल नेता लोग के बदना करे के साजिश नइखे बूझि पावत. नइखे बुझात त चुप रहे के चाहीं. लेकिन ढोल बजा बजा के चारू इयोर गावत चलऽता लोग आ उनका के पद से हटावे खातिर चलत प्रचार में साथ देता लोग.\nबाबा लस्टमानंद सुर्ती थूकि के रोसा चढ़ा के रामचेला से कहलें कि, ऊ कवन नेता बा ई पृथ्वी पर जे आपन बेटा बेटी, दमाद, सार, भतीजा, भतीजी आ परिवार के आउर लोग के छोड़ के डराइवर, माली, चौकीदार आ नीकर के अपना कंपनी के डायरेक्टर बनावत होखो. लेकिन दीदी के देखऽ केहु अइसन कहि देउ त हम गुलामी करब ओकर. लेकिन ई लाल पार्टी के लोग बा कि जब एहिजा कहे के कुछ नइखे भेंटात त दिल्ली में गदर मचा देत बा लोग. ई कवन राजनीति ह कि केहु के रास्ता में ध के पीट दऽ. अरे जब इहे करे के रहे त राजनीति में काहे आइल भाई. इहे करऽ त मोहल्ला के दादा कहइतऽ, खाए कमाए के जोगाड़ ओहू में रहे. रोबदाबो रहे. सबसे खराब बात त ई ह रामचेला कि छात्र लोग अइसन करम करऽता. गइल बा लोग माई बाप से कहि के पढ़े जातानी, आ जा के मारामारी करऽता लोग. पढ़ि लोग ना आ नोकरी ना मिली आ कुछ सीख पाई लोग ना त कवनो धंधो ना कर पाई लोग त बस बजारे में घूम घूम टिटकारी मारी लोग आ माई बाप के होटल के रोटी तुरी लोग. ई समूचे छात्र पीढ़ी खातिर गड़बड़ बा. भगवान ई लोग के सुबुद्धि देस कि पढ़े गइल बाड़ऽ त पढ़ऽ.


धर्म, भगवान् र कर्तव्य के हो ? – Sodhpatra\nधर्म, भगवान् र कर्तव्य के हो ?\nप्रकाशित : २१ पुष २०७७, मंगलवार १५:१८ January 5, 2021


अब बीडीओ का बदले सीओ सर्टिफिकेट जारी करीहें – टटका खबर\nअब बीडीओ का बदले सीओ सर्टिफिकेट जारी करीहें\nबिहार सरकार आम जनता के सुविधा खातिर नया निर्देश दे के हर प्रखण्ड में अंचलाधिकारी के अधिकृत कर दिहले बिया कि ऊ लोग अबसे आवेदन का एकइस दिन का भीतर जाति प्रमाण पत्र, आय प्रमाण पत्र अउर आवासीय प्रमाण पत्र बना के दे दी. नइखे बतावल गइल कि केहू के अगर एह प्रमाणपत्रन के जरुरत हड़बड़ी में रही त ऊ का करी. सरकार बाकी विभागो के सूचना भेज दिहले बिया कि अबसे अंचलाधिकारी के दिहल प्रमाण पत्र हर जगहा मानल जाई. चलऽ सत्ता के विकेन्द्रीकरण भइल. पहिले सब “प्रमाणपत्र” खाली बीडीओ का जिम्मे रहुवे.


अछूत के कहानी | Anjoria\nअछूत के कहानी\nPosted by Editor | Aug 28, 2014 | कविता, देश आ समाज, सरोकार, साहित्य |2|\n-(स्व॰) हीरा डोम\nहमनी के सहेबे से मिनती सुनाइबि\nहमनी के दुख भगवनवो न देखता जे\nहमनी के कब से कलेसवा उठाइबि\nपदरी सहेब के कचहरी मे जाइबि जा\nबेधरम होके रंगरेज बनि जाइबि\nहाय राम! धरम न छोड़त बनता बा जे\nबेधरम होक कइसे मुँहवा देखइबि।।1।।\nखभंवा के फारि पहलाद के बँचवले जे\nग्राह के मुँह से गजराज के बँचवले\nधोती जुरजोधना के भइया छोरत रहे\nपरगट होके तहाँ कपड़ा बढ़वले\nमरले खनवा के पलले भभिखना के\nकानी अँगुरी पे धके पथरा उठवले\nकहवाँ सुतल बाटे सुनत न बाटे अब\nडोम जानि हमनी के छुए से डेरइले।।2।।\nहमनी के राति दिन मेहनत करीले जा\nदुइगो रूपयवा दरमहा में पाइबि\nठकुरे जे सुख से त घर में सुतल बानी\nहमनी के जोति-जोति खेतिया कमाइबि\nहकिमे के लसकरि उतराल बानी जे\nत अइओं बेगरिया में पकरल जाइबि\nमुँह बान्हि ऐसन नोकरिया करत बानी\nई कुलि खबरि सरकार के सुनाइबे।।3।।\nबभने के लेेखे हम भिखिया न माँगब जा\nठकुरे के लेखे नहिं लउरी चलाइबि\nसहुआ के लेखे नहिं डोड़ी हम मारबजा\nअहिरा के लेखे नहिं गइया चोराइबि\nभँटऊ के लेखे न कबित हम जोरब जा\nपगड़ी न बान्हि के कचहरी में जाइबि\nअपना पसीनवा के पइसा कमाइबि जा\nघर भर मिलि-जुली बाँटी-चोटि खाइबि।।4।।\nहड़वा मसुइया के देहियाँ ह हमनी के\nओकरा के घरे-घरे पुजवा होखत बा जे\nसारे इलकवा भइलें जजमानी\nहमनी के इनरा के निगिचे न जाइले जा\nपाँके में से भरि-भरि पिअतानी पानी\nपनही से पिटि-पिटि हाथ गोड़ तुड़ि देले\nहमनी के एतनी काही के हलकानी?।।5।।\n(भोजपुरी जिन्दगी पत्रिका के अगस्त 14 का अंक से)\nPreviousअंजन टी.वी. अब एयरटेल के डीटीएचो पर\nNext‘सजना मंगिया सजाई दऽ हमार’ पारिवारिक फिलिम ह मसालेदार ना : हलचल सिंह\ngaurav\ton August 29, 2014 at 1:06 pm\nKetna nik likhale badan.\nEditor\ton August 28, 2014 at 11:48 am\nहीरा डोम के लिखल ई कविता सितम्बर 1914 में तब के हिन्दी पत्रिका “सरस्वती” में छपल रहे जवना के संपादक रहीं महावीर प्रसाद द्विवेदी.\nसौ साल पहिले लिखल हीरा डोम के एह कविता में तब के दरद झलकत बा जवन कहीं त आजुओ जिन्दा बा हमनी का समाज में. मानीं चाहे मत बाकिर कवनो समाज के मठाधीशे ओह समाज के गिरावट आ टूट के कारण बनेलें. दुर्भाग्य से भोजपुरी साहित्य का प्रकाशन में बहुत कुछ अइसन होखत बा जवना चलते भोजपुरिओ में दलित आ पिछड़ा साहित्य आ साहित्यकारन के एगो नया गोल बन गइल बा. एह बाति ला ई लोग जिम्मेदार नइखे जे ई नयका गोल बनवले बा, एकरा बदे उ लोग जिम्मेदार बा जिनका चलते एह तरह के गोल बनावे के मजबूरी पैदा भइल.\nबाकिर सब कुछ का बावजूद हम चाहब, निहोरा करब, गोड़धरिया करब कि भोजपुरी के अलगा अलगा खाँचा में मत डाली सभे. भोजपुरी के हालत अइसन नइखे जे एह तरह के झटका बरदाश्त क पाई. प्रकाशक संपादक लोगो से कहल चाहब कि अपना अपना प्रकाशन में सभका के जगहा दीं सभे. रचना के मान होखे के चाहीं ओकरा रचइता के नाम ओकरा बाद आवेला.\nएह मौका पर हम दावा से कहल चाहब कि अँजोरिया से शुरू भइल भोजपुरी वेबसाइटन के परंपरा के आजु ले जियावत आइल बानी आ भोजपुरिका डाॅटकाॅमो अपना राह से बिलगल नइखे. एहिजा कवनो लेखक के जात मजहब का चलते कवनो फैसला ना लिहल जाव. हालांकि हम देखले बानी कि कुछ लोग के रचना प्रकाशित होखे लायक ना रहत रहे त उ लोग बाद मे दोसरा दुआरी जा के दरवाचा ढकचावे लागल. नया रचनाकार के बढ़ावा देबे ला कुछेक रचना त प्रकाशित क दिहिलें बाकिर सगरी रचना हमेशा प्रकाशित होखत रही एकर वादा ना कर सकींं.\nकई बेर ई बाति दोहरा चुकल बानी आ आजु फेरुओ कहत बानी कि वेबसाइट चलावत एह एगारह साल का बीचे बहुते लेखक कवि गुरू गुरूघंटाल लोग से परिचय भईल, कुछ दिन ले बातचीत के दौर चलल बाकिर फेरू उ लोग कवना खोहि में समा गइलें कि आजु लउकत नइखे लोग. शायद हमरे में कवनो कमी, कवनो दोष रहल होखी जे ओह लोग के मतलबा ना सध पावल आ ओह लोग के निराश हो के लवटे के पड़ गइल. बाकिर हम बता दिहल चाहब कि हमरा एह बाति के कवनो मलाल नइखे. हम त उहे बानी जे पहिले रहनी आ आगहू रहब. भोजपुरी ला काम करीले केहू दोसरा ला ना. आ जबले जांगर सलामत रही तबले करत रहब.\nआजु हीरा डोम के एह कविता के प्रकाशित क के हम ढेरे लोग के सुई चुभाएब बाकिर हमरा जरुरी लागल, जायज लागल त प्रकाशन कर दिहनी. अब रउरा सभे के नीक लागे भा बाउर.


दखल - JaiBhojpuri.com\nPosted by Brij bhushan choubey on July 2, 2012 at 6:45pm\nजेठ के मध्कल दुपहरिया सिवान सुन्न, चारो ओर सिवान में खडखडिया नाचत रहे | एही तवाई में गाँव के पच्छिम सिवाला से लेके स्कुल मेहे होत नहर पर जाए वाली छ्वर पर, माटी फेके के काम जोर धइले रहे | मनरेगा के तहद आइल एह सरकारी जोजन से जहां गाँव के बेरोजगार लोग के घर बइठल काम - धंधा मिल गइल रहे ओइजे एगो गाँव के चउमुखी विकास के आस लउकत रहे | जब सुरुज लिलार पर चनके लगलन त अ़ब केहू से खाची ना उठे आ कले – कले सब खाची -कुदारी फेक बारह –साढ़े बारह बजे तक पीपर के फेड के निचे आ ग्इ़ल | इस्कूल के चापाकल पर हाथ मुह धोवला के बाद सब धीरे – धीरे दु कवर पावे के फेर में परल | केहू के पतीला में दाल –भात आचार रहे, त केहू अंगारी पर सेकल मोटकी लिट्टी के संगे पियाज आ मरीचा के सवाद लेत रहलन | ढेर आदमी जव आ रहिला में मेरवनी सतुआ के गठरी खोल के थरिया में धके लपेटे लागल ओह्ग पर कई जाना के आम के चटनी रहे त कुछेक लोग इमिली के चटकारी लेत रहलन | जब एक से डेढ़ बजेलागल आ लोग पीठ सोझ कइला के बाद फेन चाटी में उतरे खातिर सुग्बुगाइल तबतक मुखिया जी के भतीजा फटफटिया भडभड़ावत पहुचल | अपने महीना में पचीस दिन सहर में रहेवाला मुखिया जी एह काम के करावे के जिमेदारी अपना भतीजा के जिमे ही सौपले रहलन | फटफटिया पर ले उतरते काम के तजबेजलस आ अंगुरी में फटफटिया के चाबी नचावत मुह से पान के पित थुकला के बाद बोलल कि “ आज त लागता ई काम कम्पलिटे हो जाई साझ ले घिच दजा आ चाचा आ गइल बाडन काल्ह कुछ रूपया-पइसा भी मिल जाई | एकरा बाद फिर दोसर काम नेवाधे के सोचाई | काल्ह दुआर पर आ जइह्जा |” एकरा बाद फेन उ फटफटिया भडभड़ावत निकल गइल | पइसा के मिले के नाम सुन के सबकर मन खुस भइल आ काम डेगारे आगे मेहे बड़े लागल आ साझ होत होत छ्वर के माथ मरा गइल |\nसुबेरे सब गरु - माल कइला के बाद मुखिया जी के दुआरी पर पहुचल पता चलल कि उहाँ का अबे पूजा करत बानी | आज छुटी रहे एहसे सबका आपन घर के भी कुछ टहल ओरिआवे के परल रहे | मुखिया जी जस घर से ना निकलस तस सबकर मन उबियात रहे सब दोचित रहे |करीब घंटा भर बइठला के बाद मुखिया जी दरसन देहलन “ का हो सब बढ़िया बाड लोग न ? तनी छोटका के एक्जाम होत बा ओही में अझुराइल रहनी ह एह घरी , एह से गावे रहे के मोका नइखे मिल पावत |” चुनाव के समय सबका दुआरी पर पहुच के खोज खबर लेबे वाला मुखिया जी आज समाचार पूछत खून लागस कि कवनो एहसान करत बाड़न | चउकी पर बइठला के बाद रोजनामचा निकलल हिसाब भइल आ सबकर हिसाब कके पइसा मिलल रोजगारी के हिसाब से सबकर हियरा जुड़ाइल | मेहरारू पइसा लेके अंगूठा टीपला आ दसखत कइला के बाद चल दिहलिसन कुछ आदमी आगे के काम समझे खातीर रुक ग्इलान |एकरा बाद जवन काम मुखिया जी बतवलन ओकरा से सब आवाक रही ग्इल | सब सोचत रहे आगिला काम गाव के बाहा झारे के होई काहे कि बरसात आवत देरी ना होई बहा भरला के चलते हर साल पानी जियान हो जाला | बाकी ओह बाति के मुखिया जी टार दिहलन कि उ त बाद में भी हो सकत बा उहांके अनुसार गाँव के पश्चिम जवन ताल बा ओके भर दियाऊ ओकरा से गवही में जवन खेत बाड़सन उ डूबी जालसन जेकरा से खेतन में धान ना हो पावेला | एही से उ भरा जाई त गाँव के गोइडा के खेत सब कामयाब हो जइहनसन | रहल बात माटी के त पुरनका हमार डीह बा ओइजा से माटी लेयावे के बा , हमार दुनो टेक्टर एकरा खातिर रहीहसन | सब काम सुन के घरे आ गइल बाकी केहू के ई काम रुचल ना रहे |\nकाम करेवाल जादा लोग गाँव के निचला टोल के रहले लोग जिन लोग के पासे नाव-गाव के खेत –बारी रहे | ताल भरे के नाम सुनी के कई आदमी बिद्कल रहलन “ भला तालो – पोखरा क भरल जाला कतो ’’ “एगो बुढ पुरनिया कुइया ताल खोनवावत खोनवावत मरस ताकि एगो जस के भागी बनस , बाकी आजकल त सबका कपारे करियवा घेर लेले बा बनावे के जगह पर लोग बिगाडले पुनि समझत बाड़न |” आज साझी के आठ बजे तक एह बात के चरचा भइल खास के निचला टोल में ताल भरइला के बात पचे ना लेकिन केहू अगहर ना आवे कि एह काम के कइसे बन करावल जाऊ | सब एह कम के नाजायज ही समझल बाकी सुबह सब खाची कुदारी लेले निकल गइल सबका पहिले आपन दहाड़ी के परल रहे अबे ताल पोखरा ना लउकत रहे |\nसुबेरे ताल भराए चालू भइल भरेवाला भरे आ देखे वाला टुकुर – टुकुर देखे | जे आवे उहे एक छन भर खातिर रुक जाए “ के भरवावत बा ? ‘’ “ मुखिया जी ‘’ .........! बात सुनी के सब पूछे वाला चल दे | जब गाव घर के मुखिये गलत करिहे त के समझाई ? लइका ? “ह अगर लइका ओह घर के एगो हिस्सा बा त गलती होत देखि के आपन जुबान खोल सकत बा | लेकिन उहे जब जनमतुआ जस काम क देले होखे त फिर उहो ना बोली, ओकरा बोलिए ना जाई |\nअसली बात हेइजा रहे | कवनो गाँव सहर सिवान होखे हर जगह कुछ ऐसन जमीन होलिसन जवन केहुके दखलदहनी में ना होखसन | ओकरा के सरकारी जमीन मान के परति छोड़ दिहल जाला या फिर कुछ ऐसन काम में लियाव्ल जाल जवन सबका हबेख में होखे | पुरनिया लोग गाँव में के अइसन जमीन के ताल- पोखरा , बाग – बागीच ..भा चाकर-चाकर छ्वर जवना पर आए जाए के रास्ता के आलावा बर- बरसात के दिन में माल-मवेशी के घुमावल , लइकन के गुली- डंडा , उधा मारल , कब्बडी ,चिता-बरगाता खेले –कूदे के काम में लिया देस | समय बदलल आ समय के साथ बहुत कुछ बदले लागल | पाहिले जब गाव में रोग- दुःख के बयार चले त गावं के गावं खतम हो जाए | जब आधुनिक जुग के संगे आदमी जिए लगलन त रोग दुःख त दूर भइल आ हर गावं में धीरे- धीरे जनसंख्या बढ़े लागल आ बढ़े लागल जमीन के जरूरत | रहे के घर ,खाए के अनाज ,ई अइसन चीज होला जवन जमीन से होला बाकी जन के बढ़ला से जमीन ना बढ़ी ई सच्चाई बा आ एह से जमीन खाती जमघट लगबे करी |\nजब जमीन के कीमत ना रहे तब ना रहे जब भइल त अइसन भइल जमीन पावे खातिर आदमी सही गलती भुलाये लागल | जेकरा के जहां मिलल ताहा जइसे मिलल तइसे जमीन के आपन हक में बनावे लागल | सरकारी के नाम पर फालतू लउकत जमीनन पर लोग कब्ज़ा जमावे के तरीका खोजेलागल बड़का –बड़का लोह अवैध तरीका से सैकडों एकड़ जमीन पर कई तरह के अवैध कब्ज़ा जमवलन त गाव के किसान लोग देखही- देखे में थोरे भा कम धीरे- धीरे अइसन हाल कईलन कि सरकारी जमीन खाली नक्सा में लउके वाली चीज बनी के रही गइल आ सारा ताल आ गडही के भर के घर बना लिहल छवरन के काट-काट के अइसन खेत में मिलावल गइल कि ओपर गाड़ी का आदमी के चलल मुस्किल हो गइल | सुरुआत एक आदमी से भइल धीरे धीरे इ चिसका सबकर परिपाटी हो गइल आ समय के साथ केहू भी एह काम में पीछे ना रहल चाहत रहे | जेकरा सामने जवन सरकारी जमीन परल उ समझअ ओकरे भइल | एह काम के रोकेवाला केहू ना भइल काहे कि सब एमे लुप्त बा आ रहल बात सरकर के त उ जब आई तब आई तब तक माजा केहू अउर मारी दिक्कत केहू अउर के होई इ रिवाज चल पडल ,काहेकी कुछ लोग अइसन होलन जिनका पासे आपन जमीन ना होला कि उ अपना सामने के जमीन के दख्लिया भी सकस | एकर सीधा नतीजा एह बात पर भइल कि आज हर गाव में सीधा रास्ता चाकर गली के ना लउकी आ नाली के पानी बहवावे खातिर रोज मारी होई |\nमुखिया जी एही चीज के ध्यान में राखी के एह काम के प्लान बनवले रहलन काहेकी उनका पाता रहे एह काम से उनका के केहू रोकी ना ताल के आस पास जवन भी खेत रहे उ सब उनकर रहे एह से ताल भरवा देहला के बाद जमीन उनका कब्जा में आ जाइत जेह्पर उ आपना खेत के भी भरवा के राईस मिल खोलल चाहत रहलन | आ इहे भइल भइल महीना भर के अंदर ताल के जगह पर एगो भरल पुरल सुघर जमीन लउके लागल | गाव के निचला टोल के लइका बात करसन “ अब त मछरी मारे के ना मिली |’’ बरसात के पानी बाजल मुखिया जी नया-नया माटी पर तरकारी रोपवा के कटीला तार से घेरवा देहलन , काल्ह सबकर रहेवाला जमीन केहू एक आदमी के ‘दखल ‘ में हो गइल रहे | सरकार जब आई तब आई |\n- बृज भूषण चौबे\nComment by नबीन भोजपुरिया ( NB ) on July 3, 2012 at 8:21pm बृज भाई प्रनाम आ जय भोजपुरी बहुत बरिआर बात कहनी आ गांव मे फईलल भ्रष्टाचारा के एगो रुप रउवा एह कहानी मे देखा देले बानी आ शायद भ्रष्टाचार के जरि सोरि भी इहे बा ! सरकार अईबो करी त का करी , हम त इहे कहब , काहे की जवन रोखि सरकार के अईसन कुल्हि कब्जा प बा उ इहे देखावत बा बाकि जेकरा ओह से नोकसान होता ओकरा त बुझे के चाही ? असवारी रहल ह पहिले बेटी कनिया बुढ पुरनिया के ले आवे ले जाये खाति , अब कार बाडी स , आ एकरा चलते अब लोग तनि जगहि छोडतो बा , बाकी हम दोसरा जगहि के का बताई , हमरे गांव मे मनरेगा से एगो रोड फेकात रहल ह , आ मनरेगा मे टेक्टर से माटी ना आवेला , जहा रोड फेकाई ओजुगे से आरी कगरी से माटी लियाई , आ ओहि रोडवा प हमरा एंटी पाटी के खेत बा , हमरो बा आ तीन चार लोगन के अउरी बा , बाकी मय लोग अपना अपना खेत से माटी दिहल बाकी एंटी पाटी वाला कहत बाडे की दोसरा जगहि से माटी काटि के ले आवs , आ दोसर केहु नईखे चाहत की अपना खेत के गहिर करी । एक डेग मे एक छईंटी माटी निकलाई त ओह से केहु के खेत ना बिगडी बाकी एक डेग से तीन छईंटी माटी कढाई त ओजुगा गहिर हो जाई । समझावल बुझावल गएले बाकि दोसरा के पढईला लिखईला मे फंसल बाडे । पुलिस थाना आईल आ अब बुझाता की सब सरिहरा जाई । माने कहे के बात इहे बा की जब ले खुद आदमी ना जुटी मनगंव बनावे के परी , लोगन के नाफा नोकसान बतावे के परी तबे कुछ हो सकेला ।\nअनका के लुटे के फेरा मे लुटाई जाला आदमी सुखरखे जगहिया प बिछिलाई जाला आदमी जय भोजपुरी Comment by Brij Kishor Tiwari on July 6, 2012 at 7:22am वाह .......\nबस एके बात मुहे से निकलता ..........बहुत सुन्दर ......... Comment by sanjay panday on July 11, 2012 at 12:45pm chaube ji parnam bahut sundar aa hakikat ke aaina ba raur lekh |\njai bhpjpuri |


बतकुच्चन – ३१ – Anjoria\nबतकुच्चन – ३१\nअक्टूबर 19, 2011 बतकुच्चन\nआजु जब बतकुच्चन लिखे बइठनी त सोचले रहीं कि आजु तेहो आ तेहा वाली बाति के तहियाएब जहाँ पिछला हफ्ता छोड़ले रहनी. तले चालू टीवी से कान में आवाज आइल कुछ तेहो लोग के, जे एह बाति पर तेहाइल बा कि देश में दोसरा केहू के महात्मा काहे कहल जा रहल बा. अब महात्मा शब्द के महातम ऊ लोग जानत नइखे भा जानल नइखे चाहत. कहत बा लोग कि देश में जब एगो महात्मा बाड़न त दोसर केहू कइसे महात्मा बनि जाई. साफ बाति बा कि एह लोग के सोच संकुचित बा. अरे भाई, बन जाये द लोग देश के महात्मन के देश. भगवान करे कि एहिजा “हर बाला सीता की प्रतिमा बच्चा बच्चा राम हो” वाली स्थिति विकसित हो जाय आ हर भारतीय महात्मा कहाये लायक हो जाव. बाकिर बतकुच्चन करे वाला त एहू पर सवाल उठावे लगीहें कि ए महाराज का कहत बानी ? हर लड़िकी सीता आ हर लड़िका राम हो जाव त पूरा देश में लवेरिया ना पसरि जाई !\nबाति फेरु घूम फिर के ओहिजे आ जाई कि शब्द के रूढ़ बना दिहल जाव. महात्मा शब्द गाँधी जी के ट्रेडमार्क बना दिहल जाव आ दोसर केहू ई ट्रेडमार्क लगा के आपन विचार मत बेचि पसार सको. बाकिर ना त महात्मा गाँधी देश के पहिलका महात्मा रहलन ना आखिरी होखीहन. उनुका से पहिलहु लोग महात्मा होत आ कहात आइल बा आ आगहु नया नया लोग अपना महातम से महात्मा कहाये के योग्यता पावत रही. अनगिन महात्मा हो गइलो पर महात्मा जी के महातम नइखे कम होखे वाला. एह बाति पर केहू के तेहो बनला भा तेहा करे के जरुरत नइखे. तेहो मतलब खिसियाइल आदमी आ तेहा मतलब खीस, रारि, घमंड.\nमहातम शब्द से महात्मा बनल. जेकरे लगे महातम होखी ओकरे के महात्मा कहल जा सकेला. कहे वाला लोग कहबे करी. ई देश त साधू महात्मन से भरल बा. अब महात्मा केहू के व्यंग में भा खराब ढंग से ना कहल जाला जइसे कि महापात्र के. महापात्र जनोपयोग में महापातर भा महपातर बनि गइल. कुछ कुछ एह चलते कि महापात्रन के कुछ खास मौकन पर दान दिहल जाला आ ऊ खास मौका अक्सर शोक के होला. दुखो का बेरा जे अपना दान खातिर देबे वाला के खटिया खाड़ कर देव ओकरा के महापात्र ना कहिके लोग महापातर कहे लागल. पातर मतलब दुबर, अशक्त, कमजोर भा हेय. बाकिर महापातर कतना अशक्त होलें ऊ त उहे जनले बा जेकरा एकनी से पाला पड़ल बा. आ अबही त दुर्गापूजा खतमे भइल बा, पाला पड़े में त कई महीना देर बा. पता ना तबले हमनी के कई बेर भेंट घाँट हो जाई.\nबतकुच्चन – ३२\nOne thought on “बतकुच्चन – ३१”\nअक्टूबर 19, 2011 को 5:56 अपराह्न पर\nमहात्मा बुद्ध, महात्मा फूले कई गो महात्मा भइल बा लोग…आगहूँ होई लोग…


पवन सिंह के लड़ाई ल अँखिया आजु से – Anjoria\nबिहार का थियटरन में २४ जून के पवन सिंह अभिनीत फिल्म “लड़ाई ल अँखिया ए लौण्डे राजा” रिलीज होखे जा रहल बा. निर्माता निर्देशक रामाकांत प्रसाद के एह फिल्म में पवन सिंह राजा नाम के एगो ब्लैकियर बनल बाड़े जे सिनेमा के टिकट ब्लैक में बेचेला. एक दिन शहर के एसपी के बेटी मोना अपना सहेलियन का साथे सिनेमा देखे आइल त शहर के बाहुबली भागड़ यादव के बेटा नीरज ओकरा साथे बदतमीजी कर बइठत बा. मोना के एगो सहेली गीता नीरज के थप्पड़ मार देत बिया त नीरज ओकरा से बदला लेबे के ठान लेता. ओह समय त राजा आ के गीता के बचा लेत बा.\nबाद में एगो शादी का दौरान नीरज गीता के बेरहमी से रेप कर देता आ राजा ओकरा के थाना में बन्द करा देत बा. नीरज के छोड़ावे आइल भागड़ यादव के पुलिस इंसपेक्टर विराज पर कुछ नइखे चल पावत त ऊ उपर के अधिकारियन से संपर्क कर के विराज पर दबाव बनवावत बा. विराज दबाव में आवे का बदले नौकरी छोड़ देता. भागड़ नीरज के छोड़ा ले जात बा आ एक दिन मौका पा के विराज के पूरा परिवार के मौत के घाट उतार देत बा.\nएह सब से दुखी मोना तब अपना एसपी पिता के सहारा ले के राजा के पुलिस इंसपेक्टर बनवा देत बाड़ी. इंसपेक्टर बनल राजा तब कइसे न्याय दिलवावत बा एह फिल्म के कहानी के इहे क्लाइमैक्स बा. फिल्म में पवन सिंह, विराज भट्ट, मोनालिसा, प्रिया शर्मा, अनारा गुप्ता, आनंद मोहन, नीरज राज, धामा वर्मा, गोलू, नन्हे, आ दीपक भाटिया के खास रोल बा. लेखक सुरेन्द्र मिश्रा, छायांकन देवेन्द्र तिवारी, संगीतकार अशोक कुमार दीप, गीतकार विनय बिहारी, अशोक कुमार दीप, प्यारेलाल, आ बृजेश पाण्डे हउवे.


आदिशक्ति के कारपोरेट स्टाईल | Anjoria\nआदिशक्ति के कारपोरेट स्टाईल\nPosted by Editor | Aug 2, 2014 | फिल्म |0|\nआदिशक्ति इंटरटेनमेंट के कारपोरेट स्टाईल से काम करे ला जानल जाला. कंपनी के कर्ताधर्ता दुर्गा प्रसाद मजूमदार पुरा फिल्म निर्माण प्रक्रिया के कारपोरेट अंदाज दे दिहले बाड़न. सबका के काम सँउप दिहल बा कि के कवन काम सम्हारी. हर विभाग ला अलग अलग लोग जिम्मेदार बा जवना से हर काम बढिया से होखेला. आदिशक्ति के कामयाबी के वजहो शायद इहे ह.\nआजु भोजपुरी इंडस्ट्री के एक तिहाई फिलिमन से आदिशक्ति कवनो ना कवनो रूप से जुड़ल होले. आजु काल्हु एह फिलिमन में जब प्यार किया तो डरना क्या, निरहुआ हिन्दुस्तानी, आ प्यार मोहब्बत जिन्दाबाद तीन गो फिलिम बिहार में कामयाबी के झंडा गड़ले बाड़ी स.\nPreviousसीमा सिंह के बलम रसिया\nNextअरविन्द अकेला ‘कल्लूजी’ के दीवाना हो गइले दर्शक\nविराज भट्ट “दौलत की जंग” में\n‘नगीना’ के शूटिंग में बालेश्वर सिंह\nCategories Select Category मनोरंजन (4,463) गीत-गवनई (162) टीवी (161) फिल्म (1,409) रंगमंच (7) सतमेझरा (444) अगड़म बगड़म (10) एक तरफा विचार (11) कतरब्योंत (7) कोलकाता मेल (4) जिनिगी के जमीन (1) निबन्ध (65) निरउठ (10) नीक-जबून (12) बतकुच्चन (127) भउजी हो (33) भोला बाबू (4) रामझरोखा से (2) लस्टम पस्टम (158) सरोकार (1,083) काम के बात (1) कोर्स आ कैरियर (10) खबर (499) चौपाल (85) ज्योतिष आ वास्तु (8) देश आ समाज (366) नारी-जगत (10) पर्व त्योहार (51) भोजपुरिया लाल (35) योग (1) राजनीति (60) सभा समारोह (102) स्वास्थ्य (8) साहित्य (769) उपन्यास (39) कविता (284) कहानी (52) पुस्तक चर्चा (103) भाषा (261) समीक्षा (7)\nकुशीनगर में स्कूल वाहन ट्रेन से टकराइल, चालक समेत 13 के मौत\nजौनपुर सड़क हादसा में बीमार बाप के मौत, बेटा घवाहिल\nइलाहाबाद में बोरा में बन्द लाश मिलला से सनसनी\nकथावाचक आसाराम के उमिर कैद\nगोरखपुर में बस आ ट्रक का टक्कर में दू जने के मौत, 24 जने घवाहिल\nपिक वैन पलटला का चलते चार गो बारातियन के मौत, नौ जने घवाहिल\nआसाराम बापू के दौषी मनलसि अदालत


हम दिनेश यादव जनमत पार्टी रुपन्देहीसे सबसे पहले आप सब मधेशी भाई बहिन दीदी लगायत समस्त मधेशी के नमस्कार जय जनमत जय मधेश । हम इहा कहेक चाहात बाटिकि रक्षाबन्धन कै एक धागा न मानल जाए । इ भाई बहिनकै प्यार होखै । आउर इ धागा भाई बहिन के बीच कै दुरि कम कराला । हमसबके अपने बहिन, भाई आउर पुरा परिवार से प्यार करेक चाही । काहेसे अगर हमनिके कौनोभि समस्या मे परल जाला त इहे परिवार, भाई, बहिन आवेलै । इहा बहिन हामनी खातिर रोवेली आउर इहा भाई हमनीके खातिर रोवेलै । आउर इहे उ लोग होखै जवन हमनीके प्रगति खातिर दिलोजान लगा देलै । बहिन चाहेलि कि हमार भाई अपने जिवनमे आगे बढाय । हर बहिन अपने भाई के हिरो कहेली । हमनीके कभी भि अपने परिवार मे झगडा नाइ करेक चाही ।\nकाहेसे आइसन करलासे परिवार के बिचमे प्यार कम हो जाला । उहे बहिन जबतक घरमे रहेली तबतक खाना पकाके खिआवेली, हम्मनकै कपड़ा सफा करेली आउर ज्यादा काम करेली । एहिसे हमनिके कभिभी अपने बहिन के दिल नाइ दुखायेके चाही । माता पिता के बाद सबसे ज्यादा प्यार करेवाली हमनी के बहिन होलिन । साथै देखल जाए कोरोना भाइरस के कारण पुरा दुनियाँ समस्यामे आइ गैलबा । सबलोग परेसान बातै । ता हमनीके यह परेशानीमे सामाजिक दुरि बनाइके रहल जाए । आउर सरकार के कहल नियम के पालन काइल जाए ।\nएक प्रत्यछ सरुवा रोग होखै एेहिसे अपने आपके बचावल और अपने परिवारके बचावल बहुत जरुरी बा । आउर एक बात कहथी कि जेकर भि नोकरी, व्यापार, दिहारी लक्दौन मे चल गाइलबा । उ पैसा कमाएकै तरिका खोजै, आउर कुछ नयाँ काम सिखै । जेकर पढाई लक्दौन मे बन्द हो गाइलबा उ सब घरमे बैठके आपन पढाई करै ।\nदिनेश यादव (जनमत पार्टी रुपन्देही)\nShareTweetSharePin0 SharesTop 15 Ceiling Design Ideas For Bhairahwa|Nepal As we know Bhairahwa isafastest growing city in Rupandehi, Nepal. It is know as second populated city after Butwal, Nepal. It is growing day by day. There is also developingaGautam Buddha International Airport, and it is an entry […]


संजय पांडे बढ़वले आपन वजन – Anjoria\nसंजय पांडे बढ़वले आपन वजन\nभोजपुरी फिलिमन के नंबर वन खलनायक संजय पांडे अपना अगिला फिल्म ‘ट्रक ड्राइवर’ खातिर आपन लुक बदल लिहले बाड़न. एह फिल्म में संजय पांडे खूब मोट नजर अइहन. ‘ट्रक ड्राइवर’ बाड़न त मोट होखबे करीहे. निर्देशक राजकुमार पांडे का दिशा निर्देश पर संजय पांडे एह फिल्म खातिर आपन वजन बढ़वले.\nहाल ही में भोजपुरी सिटी सिने अवार्ड में बेस्ट खलनायक चुनल गइल संजय पांडे हालही में ‘ट्रक ड्राइवर’ के शूटिंग बिहार के हाजीपुर में कइले. अपना लुक का बारे में संजय बतवले कि निर्देशक राजकुमार पांडे जी उनुकर जवन लुक एह फिल्म में रखववले बाड़े ऊ सभका के चउँका दी. नंबर वन खलनायक संजय पांडे आ नंबर वन निर्देशक राजकुमार पांडे के टीम नौंवाँ बार ‘ट्रक ड्राइवर’ में जुटल बा. एहसे पहिले ई जोड़ी9हिट गो फिल्म ‘कहिया डोली ले के अईबा’, ‘सात सहेलियां’, ‘देवरा बड़ा सतावेला’, ‘दुश्मनी’, ‘दिवाना’, ‘सईंया के साथ मड़इया में’, ‘नाग नागिन’ अउर ‘लहरिया लूटऽ ए राजा जी’ दे चुकल बा.\nहिट पर हिट फिल्में देने में माहिर संजय पांडे, राजकुमार पांडे का अलावे कई गो दोसरो दिग्गज निर्माता निर्देशकन का साथे काम करत बाड़न जवना में दुर्गा प्रसाद, जितेश दुबे, जे.पी. सिंह जइसन नाम प्रमुख बा.\nप्यार आ धोखा पर बनल ‘बिआह कइल जरूरी बा का’


कोलकाता – टटका खबर\nछपरा सासाराम आ मोतिहारी से बंगाल खाति बस\nबिहार आ पश्चिम बंगाल का बीच आजु दुनू राज्यन के परिवहन सचिवन का बीच एगो करार पर दस्तखत भइल जवना का बाद दुनू राज्य का बीच नौ सौ से अधिका बस चलावल जइहें सँ. एकरा ला 45 गो रुट चुनल गइल बा. छपरा से सिलिगुड़ी, सासाराम से कोलकाता, आ मोतिहारी से सिलिगुड़ी, पटना से दुर्गापुर


जिंदगी मे विरोधाभास के कमी ना रहल कहियो. बताईं ना लईकाही आदमी पहाड़ पे बितऽवलख तबो ऊँचाई से डर लागेला. ई साला बिन माथा-गोड़ी के डर से जिंदगी परेशान बा. गईल रहनी राँकी-माऊटेंन पर स्‍कीईगं करे एक बेर फेर. सोचले रहे आदमी जे अबकी त साफ डर निकाल देवे के बा. एकदमजी-जान लगा के चढत गईनी एक लिफ्‍ट से दोसरा लिफ्‍ट पर - शुरु कईनी बिगिनर्स से आ ईंटरमिडियट ले जात जात बुझा गईल जे ई साला एतनाआसानी सेजाए वाला मर्ज ना हवे. २५ बेर से जादे बईठला के बाद भी साला जईसे लिफ्‍टके ऊँचाई २०-२५ फुट से ऊपर होखे हमार होश गायब होखल शुरु हो जाए. केतनाकोशिश कईनी मन के समझावे के लेकिन ई साला डर कहा जाला. पहिले भी कई बारकोशिश कईले बानी लड़े के लेकिन अब बिश्‍वास हो गईल बा जे ईलाज करावे केपड़ी. जिदंगी मे गर आदमी एक बेर चिड़ई खानी उड़ के ना देखलख तऽ का मजाभईल जियला के.\nखैर, स्‍कीईंग तऽ जे भईल से भईल, मजा खूब आईल. बहुत दिन बाद मौका मिलल८-९ के ग्रुप मे बकवास करे के. जड़ीए से होस्‍टल मे रहला से आदत बिगड़गईल बा बडका-बडका ग्रुप मे ठठ्‍ठा करत आ अब वईसन जमात ना मिले त कबो-कबो कउचेला.\nआजकल ईटली मे विंटर ओलपिंक चलऽता. देखनी कुच दिन पहिले जे आपन भारत से भी४ जना पहुँच गईल बाड़े. देख के एक मिनट खतिरा खुशी भईल लेकिन फेर दिमागजरे लागल. बहुत निराश कईले बा ई आपन देश. दिन रात बाहरा मे आदमी एक मौकाखोजत रहेला जे ई फिरंगीयन के सामने एक बेर देश के नाम पर माथा उठ जाये.सौभाग्‍य के बात हवे जे पाकिस्‍तान चाहे बांग्‍लादेश मे जनम ना भईल.\nposted by Danil # 4:20 PM


Bhojpuri Spl: धुआं के करिखा बना देला माटी के सोना, दुनियाभर में बा मशहूर Black pottery is made from the black soil of Nizamabad which is famous all over the world – News18 हिंदी\nनिजामाबाद के करियरकी माटी के कलाकारी दुनिया भर में ब्लैक पॉटरी के नाम से जानल जाले. माटी के चाक पर चढ़ावे लायक बनौले में ही डेढ़ से दू महीना ले लगि जाले.\nLast Updated : January 28, 2021, 16:30 IST\nजतरा के पतरा के पिछली कड़ी में बाति भइल रहल निजामाबाद के करियरकी माटी के कलाकारी के, जौने के दुनिया भर में ब्लैक पॉटरी के नाम से जानल जाले. ओह बेरी बाति माटी के कलाकारी के इतिहासे-भूगोल ले सीमित हो के रहि गइल. बहुत जने पाठक लोग इहो जानल चाही जे दुनिया भर में मसहूर एह बरतन आ कलाकृतियन के बनौले के तरीका का हौ. आखिर अइसन कौन बाति होले जौन एके खास बना देले! सही पूछीं त एहमे एक-एक बरतन के बनौले के प्रक्रिया करीब चार से छह महीना के हौ. लेकिन काम चूँकि चलत रहेले त एकर केहू के पता ना चलत. पहिले पोखरा से खनि के माटी ले आवल, फिर ओके संभारल, ओकरे बाद ओहमे पानी मिला के कई दिन भिगावल आ नरम हो गइले पर काँड़ल, कँड़ला के बाद छानल ... एह तरह से लंबी प्रक्रिया के बाद जा के इ माटी काम लायक बन पावेले.\nमाटी के चाक पर चढ़ावे लायक बनौले में ही डेढ़ से दू महीना ले लगि जाले. हालाँकि अब एहमन से कई काम खातिर मनई आपन जांगर पेरले के बजाय मसीन क इस्तमाल करे लगल हवें. एहमन कुछ मसीन त बाहर से बनल-बनावल आवेली, बाकी कुछ नया लइके सब आपन अकिल लगा के जोगाड़ तकनीक से बना लेहले हवें. बहरहाल कुछ कंपनी आ कुछ जोगाड़ तकनीक दूनो मिल के जागरूक कुम्हारन खातिर काम पहिले से काफी हल्लुक क दिहले हौ.\nअव्वल त बाति खाली मटिए ले ना हौ. एहमन जेतना मेहनत लगेले, ऊ जान लेब त आप कबो कौनो कुम्हार से उनके बनौले समान के मोल-भाव ना क पाइब. अपने इहें एक ठे कहावत हौ – एक्कम बढ़इत, दुक्कम लोहार, आ केट्यो-पेट्र्यो लगे कुम्हार. एकर मतलब ई हौ कि बढ़ई आपन काम अकेल्ले करेले. लोहार के अपने काम में एगो सहजोगी के जरूरत होले. त अपने परंपरागत ब्यवस्था के तहत उनकर छोटहन भाई या बड़हन लइका उनके साथे लगल रहाला. बकिर कुम्हार क काम अइसे ना चलत. उनकर केट्यो-पेट्यो मने लइके-मेहरारू सबके यानी घर भर के जुट के काम करे के पड़ेले, तब जाके समान आपके सामने आवेले.\nई करिक्की माटी वाला बरतन कइसे बनाला, एके जान लीं त रउरे एनकर मेहनते भर ना, इहो समझ जाब कि असल में टीमवर्क का होले. ई लोग लगभग पूरे परिवार समेत पोखरा से माटी खने जाला. माटी लइले के बाद ओके पहिले भिगावल जाला. भिजले से माटी फूल के नरम हो जाले. तीन-चार दिन भिगवले के बाद फिर ओके छनौटा से छानल जाला. माटी के बरतन बनौले के सर्त ई ह कि ओहमें कंकड़-पत्थर त के कहे, एक ठो किरकिरी तक नाई होखे के चाहीं. अगर रहि गैल त ऊ बरतन के सकल बिगाड़ दी. एही नाते महीन छनाई खातिर जलिया पर सूती कपड़ा या मच्छरदानी लगा दिहल जाले. ई बड़ी मेहनत के काम होले.\nमाटी छनले के बाद पूरी मटिया एक जगह सहेज के ओके थोड़े देर कठेस होए के छोड़ दिहल जाला. काहे से कि बिलकुल गील माटी से कुछ बनौला पर ऊ अपने दिहल गइल आकार में देर तक बनल ना रहि पावत. ओकरे तनी कठेस भइले के बाद फिर ओके गोड़े से काँड़ल जाला. ई कँड़ाई बहुत देर तक करे के पड़ेले, तब तक जब तक कि माटी के अंदर मौजूद पूरी हवा न निकल जा. अगर माटी के अंदर हवा रहि गइल त पकावे खातिर आगी में डरले पर ओकरे फुटि गइले के डर रही आ बनू गैल त बहुत दिन कामे ना आई. मटिया काँड़े वाला ई कमवा काम के हिसाब से माटी तैयार करे बदे कबो कबो कई बेर करे के पड़ि जाले.\nएह पूरी तैयारी में पखवारा से लेके महिन्ना तक लगि जाले. एकरे बाद जाके माटी कहीं चाक पर चढ़ावे लायक होले. चाक पर एके मनचाहा आकार देहले के बाद फिर ओके झुरवावल जाला. पहिली झुराई में पूरा ना झुरवावल जाले. एके अइसन झुरवावल जाला कि बनल बरतन या कलाकृती में आधा नमी बचल रहे. मने कि आधे झुरा आ अधवा ओदे रहे. जब ऊ आधा झुरा जाला तब ओके फिर से चाक पर चढ़ावल जाला. फेर लोहा के सुतुहा से ओकर छिलाई होले. छिलाई के बाद फिर पथरे से ओकर घोटाई कइल जाले. बरतन या कलाकृती के उप्पर जौन फिनिसिंग आवेले ऊ असल एही घोटैये से आवेले.\nघोटाई के बाद फिर एहपर काबिस लिपाला. काबिस एकठे खास तरह मसाला हौ. चाहीं त एके देसी ढंग से तैयार कइल गइल रंग कहल जा सकाला. ई मसाला या रंग भी कुम्हार लोग अपनहीं बनवे लन आ एहू के बड़ी लमहर प्रक्रिया हौ. आम के छाल, रेहि, पीली माटी, लाल माटी, अड़हुस आ बाँसे के पतई आ खरा सोडा आदि मिला के एके पानी में डाल दिहल जाला आ कई दिन भिगावल जाला. फिर एकर कुटाई, घोटाई, छटाई, छनाई, घोराई... ई कुल भइले के बाद तब जाके एकर लेप बनेले. ई लेप ओह बरतन या कलाकृती पर लगाला. ई लेपवे ऊ चीज हौ, जौने से ओहमें जबर्दस्त फिनिसिंग आवेले. एह काबिस लेप के बर्णन किताबिन में करीब अढ़ाई से तीन हजार साल पहिले तक से मिलाला.\nकाबिस लगा के ओके फिर झुरवावल जाला. अब एके पूरा झुरवा के फिर ओहपर सरसों के तेल लगावल जाला. तेल लगौले के बाद ओके छोड़ल ना जाला. लगा के फिर ओके तुरंते सूती कपड़ा से पहिले पोछि दिहल जाला आ पोछले के बाद फिर ओके खूब रगड़ल जाला. एह रगड़लका के मजाई कहल जाला. करिखई के असली और अपने ढंग के अनूठी चमक जौन एहमे आवेले ऊ एही मजाई से आवेले. मजाई के बाद बरतन सीसा नियर चमके लगेला. अब एहपर सुरू होले नक्कासी के काम. इहाँ के नक्कासी अइसन हौ कि बड़े-बड़े कलाकार नतमस्तक हो जाएं. ई नक्कासी हर बरतन आ हर कलाकृती के जान हौ. एके खातिर बहुत तेज धार वाली लोहे के सलाई के इस्तमाल कइल जाले. एह नक्कासीदारी में फूल-पत्ती, जंगल-पहाड़ से लेके देबी-देवता के आकृति तक बहुत कुछ उकेरल जाले. बहुत लोग त खाली एही नक्कासीदारिये खातिर इहाँ से बरतन ले जालन. कई जगह जौन एकर निर्यात होले ओहू में नक्कासीदारी एकठे बड़हन कारन हौ. ई नक्कासीदरिया अइसहीं खास ना हौ. असल में नक्कासी हो गइला के बाद एके आँवा में पकावल जाला आ फिर ओहमन भराई होले. ई पकाई आ भराई भी बहुत अलग किस्म के काम हौ.\nपहिले आईं पकाई जानल जा. एकर पकाई सामान्य आँवाँ में ना होले. एके खातिर अलगे तरह के आँवाँ बनवल जाला. अइसन आँवाँ जौन चारो तरह पुरहर बंद क दिहल जाला. बरतन ओहमें डरले आ आगी जरौला के बाद फेर ओसे धुआँ निकरे ना पावत. उहे धुँअवाँ गौंज गौंज के एके एकदम करिया बना देला. एह आँवाँ में सबसे पहिले आ उपरों से गाई के गोबरे के कंडा होला. बिच्चे में लकड़ी- लौना. फिर एके उप्पर से पूरा बंद जाला आ जब बर्तन पूरा पक के तैयार हो जाला तब एहमें बकरी के झुराइल लेड़ी डारल जाले. फेर जब ई पक के तैयार होके निकराला तब ओकरे नक्कसिया में बुकनी के भराई कइल जाले. एहमन जौने बुकनिया के भरल जाला ऊ बरोब्बर मात्रा में जिंक, पारा और सीसा मिला के ओह कुल के हाथे पर रगड़े के पड़ाला. मेहरारू लोग अपने हाथे पर रगड़ के ओके अपने हथवे बरतन के नक्कासी में भरेली. ई खतरनाक काम हौ. ई सब चिजिया सेहत खातिर नोकसानदेह भइले के नाते दैनिक इस्तमाल में आवे वाले बरतन में न त नक्कासी कइल जाले अउर न ओकर भराई होले. नक्कासी आ भराई या त सजावटी सामान पर होले या ओह सामान पर जौने में बुकनी के रसायन सब रिसले के कौनो संका न हो. एतना सब कइले के बाद ई कलाकारी बजारे जाए के तैयार होले. निम्मन बाति ई बा कि अब ऑनलाइन प्लैटफॉर्मन के जरिये ई लोगन के अंतरराष्ट्रीय बजार भी मिले लगल बा.\nअब मिट्टी फेटे आ छाने खातिर नई पीढ़ी के लोग मसीन बनवे लगल बा. जौने से माटी फेटल जाले ओके ई लोग ब्लेंजर कहाला और छाने वाली मसीनी के पग्मील कहल जाला. ई दूनो मसीन अबहिन कहीं बजारे में बनल-बनावल ना मिलेले. बस मोटर आ डराम बजारी से कीनल जाला. बाकी सब फिटिंग आ ओकर निर्माण आदि के काम अपने हाथे कोहार लोग कराला. हालाँकि अबहिन ई कौन बहुत प्रचलित ना हो पौले बा. कम्मे कोहार लोगन किहें एकर उपयोग देखल जाले. खाली ऊ लोग जेकर काम तनी बढ़ि गैल हौ. मने बड़े पैमाने पर काम करे लगल हवें लोगन. एके जे जइसन बनवल चाहे, ओइसने लागत आवेले. मने 10 हजार से लेके लाख रुपया तक लगि जाले. इलेक्ट्रॉनिक चाक दु साल पहिले सरकार के ओर से कई जनी के बँटा गैल रहल.\nआँवाँ भी अब लोग पुरनका ढंग के माटी वाले पर काम चलावे के बजाय नई पीढ़ी के लोग इलेक्ट्रिक फर्नेस लगावे लगल बा. ओकर लागत तीन से लेके आठ लाख तक आवाता. नई पीढ़ी में कुछ लोगन से मिलला आ ऊ लोगन के कामकाज के तौर-तरीका समझला के बाद कबो-कबो अइसनो बुझाला जे आवे वाले समय में रामजी चहले त ई कम लघु उद्योग के स्तर पर त काम करही लगिहें. बकिर पुरनकी पीढ़ी के अबहिनो मसीन आ ओकरे काम पर भरोसा ना लौकेले. बकिर पुरनका लोग इहो मानाला कि मसीन क काम एतना निम्मन ना होले. एह नाते पुरान आ सजग लोग ई काम अपने गोड़वे कइल चाहेले. छोटे पैमाने पर काम करे वाला नैकी पीढ़ी के कुछ लोग भी अबहिन ई सब जुटावल अबहिनो झमेला मानेलन.\nFIRST PUBLISHED : January 28, 2021, 16:30 IST


स्वतंत्र भारत के झांकी : भाग – 28 (जनता पार्टी के विघटन अउरी कांग्रेस के वापसी - 'अ')\nFebruary 3, 2021 November 5, 2017 by Gaurav Singh\nअध्याय –4“लोकतांत्रिक क्रांति अउरी राजनितिक उथल-पुथल – 4”\nजनता पार्टी के विघटन अउरी कांग्रेस के वापसी – ‘अ’\nहमनी के एह अध्याय के पहिला अंक में आपातकाल के बारे में चर्चा कईनी जा| ओकरा बाद दूसरा अंक में जयप्रकाश आन्दोलन के बात भईल| तीसरा अंक में आन्दोलन के प्रतिफल के बारे में बात भईल| जनतो के इ उम्मीद रहे कि परिवर्तन से सुधार जरूर आई अउरी आर्थिक स्थिति भी पाहिले से बेहतर होई| लेकिन देश के जनता ओह समय इ आकलन करे में असफल रहे कि जनता पार्टी में जतना दल के लोग बा उ लोग भिन्न नीतियन अउरी विचारन से पोषित रहे| एह कारण से सैद्धांतिक रूप से ओह लोग में आतंरिक मतभेद उत्पन्न हो गईल रहे| एह मतभेद के चलते जनता पार्टी के विघटन शुरू होखे लागल रहे| इ उहे जनता पार्टी रहे जवन कांग्रेस से सिंहासन खाली करवईले रहे ताकी जनता जाई ओह प बईठे| लेकिन सिंहासन मिलते बहुत कुछ बदल गईल| नेता लोगन के व्यक्तिगत विकास प्राथमिक होखे लागल रहे| सबसे मुख्य बात इ रहे कि मोरारजी देसाई एगो अईसन कैबिनेट के मुखिया बनल रहले जवना के ज्यादातर नेता आपन राजनितिक जीवन विपक्षी दल में बितवले रहे|\nसरकार बनला के तुरंत बाद मोरारजी देसाई के नेतृत्व वाला ‘जनता पार्टी’, आपातकाल के हिसाब लेवे में जुड़ गईल|7अप्रिल 1977 के नया बनल सरकार सुप्रीम कोर्ट के पूर्व न्यायधीश ‘जस्टिस जे. सी. शाह’ के अध्यक्षता में जांच पड़ताल के जिम्मा सौपलस| एहिजा इंदिरा गाँधी के थोडा मुश्किल के दौर जरूर शुरू हो गईल| ओह समय उहाँ के डेराइल रही| अपना बारे में कम लेकिन संजय गाँधी के लेके कुछ ज्यादा परेशान रहीं| उहाँ के मिलल बहुमत से बहुत डेराइल रही| चुकी उहाँ के एह चीज के डर रहे कि जनता आपातकाल में भईल शोषण के लेके संजय गाँधी प हमला मत क देवो| एह से इंदिरा गाँधी के सामने संजय गाँधी के बचावे के सबसे बड चुनौती रहे| इंदिरा गाँधी के लईकाई के मित्र पुपुल जयकर के माध्यम से उहाँ के मोरारजी देसाई तक एगो सन्देश भेजवइली| ओह सन्देश के मूल भावना इ रहे कि इंदिरा गाँधी ना त कांग्रेस के अध्यक्ष बनल चाहत बाड़ी अउरी नाही राष्ट्रपति| इहाँ तक कि राजनीती से भी दूर रहे प विचार करत बाड़ी| अब एहिजा एगो सवाल इ उठत बा कि का सच में इंदिरा गाँधी एगो हार के चलते राजनीती छोड़े तक के बात तय कर लेले रही|\nइ बात सही रहे कि राजनीती से तनी दुरी बनावे के मन बनईले रहे| लेकिन ओकरा पीछे कारन इ रहे कि उहाँ प जवना प्रकार के आरोप लागल रहे, अगर उ कोर्ट में ढंग से पेश हो जईती त शायद इंदिरा गाँधी के राजनितिक कैरियर ओइसही चउपट हो जाईत| इहे ना बल्कि उहाँ के स्वतंत्र रहल भी बहुत मुश्किल हो जाईत| मोरारजी देसाई प इंदिरा गाँधी के सन्देश के कवनो असर बा परल| इहाँ तक कि मोरारजी देसाई प्रधानमंत्री आवास बहुत जल्दीए छोड़े प भी मजबूर कई देले रहन| परिणामस्वरूप उहाँ के पूरा परिवार के साथे प्रधानमंत्री आवास छोड़ के 12 विल्लिंगटन क्रिसेंट बंगला में जाए के पर गईल| आपन भाई बी. के. नेहरु खातिर लिखल चिठ्ठी में इंदिरा गाँधी आपन पीड़ा के बखान कईले रहे| ओह चिठ्ठी में अपना के लाचार अउरी अकेला होखे के एहसास दिलवईले रही| अभी कुछ साल पहिले इमरजेंसी लगाके तानाशाह के रूप में चलावे के वाली श्रीमती गाँधी बेहद कमजोर प्रतीत होत रही| उहे दूसरा तरफ चौ. चरण सिंह बहुत जल्द जेल भेजवावे के चाहत रहन| खुफिया एजेंसी अउरी पुलिस इंदिरा के तईयारी में लाग गईल|\nइ सब चलते रहे कि बिहार के एगो छोट गाँव ‘बेलछी’ से एगो खबर आइल| एह गाँव में रहे वाला दलितन प हमला भईल अउरी लगभग 11 दलित लोगन के जला के मार देवल गईल| इंदिरा गाँधी बिना देर गईले ‘बेलछी’ गाँव जाए खातिर तईयार हो गईली| जुलाई महिना वाला बरियार बारिस के चलते आसपास बाढ़ के स्तिथि पैदा हो गईल रहे| बेलछी गाँव में संपर्क आस पास के गाँव अउरी जिलान से टूट चुकल रहे| अइसना में सलाह देवल गईल रहे कि इंदिरा गाँधी ‘बेलछी’ मत जास| इंदिरा गाँधी रवाना हो गईली| पाहिले जीप से कुछ गईली अउरी जहाँ जीप ना जा सकत रहे ओहिजा ट्रेक्टर से दूरी तय कईली| जहाँ ट्रेक्टर ना जा पावे के संभावना रहे ओहिजा हाथी से गईले लेकिन कोई के ना सुनली| जान के परवाह कईले बिना 60 साल के इंदिरा गाँधी ‘बेलछी’ जाए खातिर हाथी प सवार होक गईली| इ चीज लोगन के बहुत दिल तक छू गईल रहे| काहे कि खाली एके नेता श्रीमती गाँधी ओह दलितन से मिले आइल रही अउरी दुःख दर्द बाटे के कोशिश कईले रही|\nइंदिरा गाँधी में जवना हिसाब से ‘बेलछी’ अउरी ‘बिहारशरीफ’ में स्वागत भईल उ एक प्रकार से इंदिरा गाँधी के हिम्मत देलस अउरी वापसी के बीज बोआए चालू हो गईल रहे| एह सब के बाद भी उनका अपना राजनितिक पारी में एगो वापसी के उम्मीद जागल| सरकार में शामिल गृहमंत्री चौधरी चरण सिंह के इ समझत तनिको देर ना लागल| चौ. चरण सिंह द्वारा एन. के. सिंह, पूर्व जॉइंट डायरेक्टर, सीबीआई के भेजल गईल ताकि उ जाके इंदिरा गाँधी के गिरफ्तार कर सकस| ओहिजा एगो बड़ा हास्यापद घटना भईल| पाहिले सीबीआई वाला लोग से पूछल गईल कि बिना अपॉइंटमेंट के कईसे आ गईल लोग? जब पता लागल कि जवना काम खातिर एन.के. सिंह के टीम उहाँ के आवास प गईल रहे ओकरा खातिर कवनो प्रकार के अपॉइंटमेंट के जरूरत ना परेला तब श्रीमंती गाँधी समझ गईली कि चौ. चरण सिंह गिरफ्तार करे खातिर भेजले बाड़े| लम्बा समय तक बहरी इन्तजार करवा के कुछ प्लान कईली| फिर औपचारिक भेंट सीबीआई के टीम से कईली| ओकरा बाद फिर तइयार होखे खातिर सीबीआई से समय मंगली अउरी अइसन देखावे के कोशिश कईली कि एकरा बारे में उनका पते ना रहे|\nसफ़ेद साड़ी पहिनले इहाँ के घर से जेल जाए खातिर निकलनी जहाँ बहरी एगो आवाम खड़ा कईल गईल रहे, जेकरा के जनता पार्टी के विरोध में नारा लागावे के कहल गईल रहे| गाड़ी में बईठल श्रीमती गाँधी शीशा निचे करके जनता के सामने अपना आप के शोषित नेता के रूप में दर्शावे के कोशिश कईली| नाटक में मोड़ तब आइल जब इंदिरा गाँधी के गिरफ्तार करके पुलिस दिल्ली हरियाणा बॉर्डर के पास एगो रेलवे क्रासिंग प रुकल| संयोगवश कवनो गाड़ी पास होखे वाला रहे एह से क्रासिंग बंद कईल गईल रहे| तबे गाड़ी से कांग्रेस के लोग संजय गाँधी के साथे फ़िल्मी स्टाइल में ओही क्रासिंग प पहुच गईल| अइसना में स्तिथि बहुत नाजुक हो गईल| श्रीमती गाँधी दिल्ली से बहरी जाए के मना कर देली| उहाँ के निजी सचिव वार्रेंट के मांग कईले अउरी बहरी जाए प आपन विरोध जतवले| चुकी पुलिस के प्लान इ रहे कि इंदिरा गाँधी के फरीदबाद के पास बडखल ले जाके रखल जाव जवन हरियाणा में परेला| गंभीर स्तिथि होखला के चलते सीबीआई के आख़िरकार वापस दिल्ली ले जाए के प्लान बदले के परल|\nरात भर हिरासत में राखला के बाद अगिला दिन कोर्ट में उहाँ के पेश कईल गईल| उहाँ पर चुनाव प्रचार खातिर जीप के खरीद बिक्री में भ्रष्टाचार के आरोप रहे| पहिला दाव बिहार के ‘बेलछी’ गाँव में लगा के सफल हो चुकल रही| दूसरा डाव उहाँ के गिरफ़्तारी के समय लगईनी| देश विदेश के पत्रकारन में एह बात के चर्चा होखे लागल कि नईकी बनल सरकार के अपना लोग के भलाई अउरी विकास करे के बजाए इंदिरा गाँधी से बदला लेवे में लाग गईल बा| इ नकारात्मक राजनीती कहीं न कहीं बहुत पीछे खिचे के कोशिश कईलस| एक प्रकार के दबाव बनवलस| इंदिरा गाँधी के इ सब निक लागत रहे काहे कि बोअल बिया अब अंकुरे शुरू हो चुकल रहे| जनता सरकार अपने बिछावल जाल में धीरे धीरे फसत जात रहे| एह घटना से इंदिरा गाँधी के कहीं न कहीं हमदर्दी जरूर मिलल| लेकिन एगो अउरी बरियार चुनौती उनका लगे सामने आ गइल| कुछ लोग के लागे लागल कि इंदिरा गाँधी के राजनितिक वजूद ख़तम होखे जा रहल बा| एह से पार्टी के अन्दर एगो विरोध शुरू हो गईल| एकरा चलते इंदिरा गाँधी के कांग्रेस-I नाम से पार्टी बनावे के पड़ गईल|\nइंदिरा गाँधी दुनो फ्रंट प हिम्मत के साथे लड़त रही| पहिला कांग्रेस के भीतर के द्वन्द से अउरी दूसरा बहरी जनता पार्टी से| एही समय शाह कमीशन जवन आपातकाल के जाँच खातिर बनावल गईल रहे उ इंदिरा गाँधी के जांच पड़ताल खातिर बोलावे शुरू कर देलस| लेकिन उहाँ के लगातार के कमीशन के बायकाट करत रही| लेकिन जवन भी पेशी होत रहे उ बड़ा हास्यापद होत रहे| कबो गवाह के ब्यान प ताली बाजत रहे त कबो गाली गलौज| खासकर जब संजय गाँधी के पेशी होत रहे तब सबसे ज्यादा हाई भोल्टेज़ ड्रामा होत रहे| उहाँ के समर्थंक भी उहें के अराजकता वाला सिधांत से सरोकार रखत रहे लोग| आपातकाल के समय के जब सब लोगन के पेशी होखे लागल ता ताज्जुब के बात इ रहे कि कांग्रेस के लोग इंदिरा गाँधी के ही खिलाफ बयान देके अपना सिरे से किनार करे के चाहत रहे| इहाँ तक कि तब के मंत्री लोग भी इंदिरा के खिलाफ ब्यान देवे लागल रहे| सिद्धार्थ शंकर रे, ब्रम्हानन रेड्डी अउरी हेमवते नंदन बहुगुणा जईसन लोगन के मिलाके एगो बरियार लिस्ट बा| एकर सार इहे रहे कि आपातकाल खातिर अगर कोई जिम्मेदार बा त सिर्फ इंदिरा गाँधी बाड़ी|\nएही प आगे के चर्चा अगिला सप्ताह कि कईसे कांग्रेस सारा बाधा तुर के आपन राजनितिक जमीन के बहुत ही कम समय में पा लेलस|\nSee also स्वतंत्र भारत के झांकी : भाग - 2\nस्वतंत्र भारत के झांकी : भाग – 32


तिसरका बेर सलमान खान से टकरइहें निरहुआ – Anjoria\nतिसरका बेर सलमान खान से टकरइहें निरहुआ\nभोजपुरी स्टार दिनेशलाल यादव ‘निरहुआ’ तिसरका बेर हिन्दी के दबंग स्टार सलमान खान से टकराए जात बाड़न. एह साल ईद पर सलमान खान के ‘एक था टाईगर’ का संगही ‘एक बिहारी सौ पे भारी’ आ ‘गंगा जमुना सरस्वती’ रिलीज कइल जात बा. ‘एक बिहारी सौ पे भारी’ निरहुआ एगो बिहारी युवक के भूमिका में नायक बाड़ैं त निर्माता आलोक कुमार के ‘गंगा जमुना सरस्वती’ में भोजपुरी के तीनो बड़का सितारा आपन जलवा देखइहें. एहमें निरहुआ संगे मनोज तिवारी ‘मृदुल’ अउर रविओ किशन शामिल बाड़ें.\nपिछला बेर सलमान के ‘वान्टेड’ संगे निरहुआ के ‘परिवार’ रिलीज भइल रहे आ बॉक्स ऑफिस पर हिट रहल. फेर ‘दबंग’ संगे निरहुआ के ‘मृत्युंजय’ अइलें आ पूरा भारत में शानदार ओपनिंग से शुरूआत कइलें. अबकी सलमान के ‘एक था टाईगर’ संगे आवत निरहुआ के दुनु फिलिमन के सफलता ला ट्रेड पंडित आश्वस्त बाड़ें.\nबकौल निरहुआ एक संगे फिलिमन के रिलीज होखल टक्कर ना होखे. ईद जइसन तेवहार पर कईएक फिलिम रिलीज होके पइसा वसूल सकेली सँ एहीसे निर्माता आ वितरक अइसना मौका पर फिलिम रिलीज करेलें.\nईहो जानेलायक बा कि लगातार पाँच साल से भोजपुरी सिनेमा के नं. 1 सितारा रहल निरहुओ सलमान के फैन हउवें इ सलमान के फिलिमन के कायल हउवें.\nप्रकाश जैस के तीन गो फिलिम जश्न मनावत बाड़ी सँ


मई 23, 2021 Editor\nअनिल ओझा ‘नीरद’ (एक) दोसर का बूझी इहवाँ, दोसरा के बेमारी?ऊ त बूझऽतारी चीलम, जेह पर चढ़ल बा अँगारी।। देशवा के देखऽ अपना, आजु इहे हाल बा।नेता लोग का करनी…\nअप्रैल 15, 2021 Editor\nभोजपुरी गीत नवगीत के बरियार हस्ताक्षर सुप्रसिद्ध साहित्यकार सतीश प्रसाद सिन्हा जी के निधन के खबर पा के मन बहुते दुखी हो गइल. सतीश प्रसाद सिन्हा जी के जनम 1…\nचन्द्रदेव यादव के पांच गीत\n– चन्द्रदेव यादव (एक) पवन पानी धूप खुसबू सब हकीकत ह, न जादू ! जाल में जल, हवा, गर्मी गंध के, के बान्ह पाई? रेत पर के घर बनाई? हम…\nअप्रैल 6, 2016 Editor\n– अक्षय कुमार पाण्डेय (1) बसन्त चमचम चमके लागल पीतर सोना जइसन भाई – समझऽ अब बसन्त आइल हऽ। पुरुवा से पछया झगरत बा दुपहर साँझ फजीरे, पाथर के रसरी…\n– डॉ० हरीन्द्र ‘हिमकर’ पहिल गीत कवन गाईं एह गीतन का गाँव में पाहुन-सन मन रहल लजाइल. धनखेती में फूटल सोना रुपनी बइठल बीनत मोना जाँता से जिनिगी लपटाइल छंद…\nजुलूम कइलस रे…..\n– ओमप्रकाश अमृतांशु कांचे कोंपलवा मड़ोड़ि दिहलस रे, इंसान रूपी गीधवा जुलूम कइलस रे. खेलत-कुदत-हँसत रहले हियरवा, अनबुझ ना जाने कुछु इहो अल्हड़पनवा, रोम-रोम रोंवां कंपकंपाई दिहलस रे, इंसान रूपी…\nमई 7, 2012 OmPrakash Singh\n(पाती के अंक 62-63 (जनवरी 2012 अंक) से – 23वी प्रस्तुति) – रिपुसूदन श्रीवास्तव जिन्दगी हऽ कि रूई के बादर हवे, एगो ओढ़े बिछावे के चादर हवे. जवना घर में…\nमई 6, 2012 OmPrakash Singh\n– मनोज भावुक बोल रे मन बोल जिन्दगी का ह … जिन्दगी का ह . आरजू मूअल, लोर बन के गम आँख से चूअल आस के उपवन बन गइल पतझड़,…\nफागुन के तीन गो गीत\n– डॉ. रामरक्षा मिश्र विमल एक लागेला रस में बोथाइल परनवा ढरकावे घइली पिरितिया के फाग रे ! धरती लुटावेली अँजुरी से सोनवा बरिसावे अमिरित गगनवा से चनवा इठलाले पाके…\nअक्टूबर 14, 2011 OmPrakash Singh\n– डा॰अशोक द्विवेदी रतिया झरेले जलबुनिया फजीरे बनि झालर, झरे फेरु उतरले भुइयाँ किरिनिया सरेहिया में मोती चरे ! सिहरेला तन, मन बिहरे बेयरिया से पात हिले रात सितिया नहाइल…


आर्यभट - विकिपीडिया\n(आर्यभट्ट से अनुप्रेषित)\nएकरा के दुसरा आर्यभट से अलग बूझल जाय।\nKusumapura (Pataliputra) (present day Patna)\nExplanation of lunar eclipse and solar eclipse, rotation of Earth on its axis, reflection of light by moon, sinusoidal functions, solution of single variable quadratic equation, value of π correct to4decimal places, diameter of Earth, calculation of the length of sidereal year\nLalla, Bhaskara I, Brahmagupta, Varahamihira\nआर्यभट (476–550 CE) प्राचीन भारतीय गणितज्ञ आ ज्योतिषी रहलें। बिहार के वर्तमान राजधानी पटना के लगे इनके जनम अस्थान कुसुमपुर नाँव के जगह रहल। सुरुआती जुग के महान गणितज्ञ आ ज्योतिषी (खगोलशास्त्री) के रूप में इनके परतिष्ठा बाटे।\nआर्यभट्ट के रचना आर्यभटीयम् हवे।\n↑ Bhau Daji (1865). "Brief Notes on the Age and Authenticity of the Works of Aryabhata, Varahamihira, Brahmagupta, Bhattotpala, and Bhaskaracharya". Journal of the Royal Asiatic Society of Great Britain and Ireland. पप. 392–406. ओरिजनल से 14 सितंबर 2016 के पुरालेखित. Unknown parameter |deadurl= ignored (मदद)\n"https://bh.wikipedia.org/w/index.php?title=आर्यभट&oldid=672350" से लिहल गइल\nएह पन्ना पर आखिरी बेर संपादन6मई 2020 के 14:37 बजे भइल रहल।


Online Coverage\t Oct 7, 2019 0\nदिग्गज टेलीविजन नेटवर्क B4U, देश के नंबर वन भोजपुरी मूवी चैनल B4U भोजपुरी पर जल्द ही एक नयी भोजपुरी फिल्म 'आशीर्वाद छटी मईया के' के साथ दर्शकों को पावन छट पर्व के रंग में रंगने आ रहा है. पूरी तरह से पारिवारिक यह फिल्म छट पूजा और इसके…\nऽ ठ4न् भोजपुरी के नवरात्रि स्पेशल शो में करें देवी के हर स्वरुप के दर्शन ऽ 27 सितम्बर से 8 अक्टूबर तक करें देवी के विभिन्न स्वरूपों के दर्शन ऽ ठ4न् भोजपुरी के नवरात्रि स्पेशल शो पर देखें देवी मां के मनमोहक भजन बेहद कम दिनों…\nऽ शनिवार 14 सितंबर को शाम7बजे, सिर्फ ठ4न् भोजपुरी पर ऽ रविवार को देखें फिल्म रानी वेड्स राजा का रिपीट टेलीकास्ट रात किस तरह गुजरल बा, इ सितारन से पुछा..तोहरा याद में इ दिल कइसन सावन से पतझड़ हो गईल, एकर हाल तू बहारन से पूछा…!!…


अँगरेला हाथ गोड़ अँतरा दलकि जाला – Anjoria\nसभा समारोह सरोकार साहित्य\nअपना समय समाज आ संदर्भ से जुड़ल साहित्य में परंपरा आ आधुनिकता के द्वन्द चलत रहेला. एही साँच के आँच आ अनुभूति करावत एगो कविता गोष्ठी पिछला दिने बलिया के श्रीराम विहार कॉलोनी में पाती कार्यालय पर भइल. एह गोष्ठी के आयोजन विश्व भोजपुरी सम्मेलन बलिया कइसल. बानी बुद्धि विद्या आ शक्ति के देवी स्तुति का बाद कन्हैया पांडेय आजुकाल्ह के नेता लोगन के आचरण बेवहार पर सवाल उठावत मौजूदा समय के रेघरियवलन.\nचली राह जे उल्टा अपने\nदोसरा के समुझाई का?\nनाई डुबाई बीच भँवर में\nमंजिल तक पहुँचाई का?\nएकरा बाद शशि प्रेमदेवजी गजल सुनवलन.\nदेखि के किरदार में रावन के अपना राम के\nरो रहल बा लक्छुमन सिर धुनत बाड़ी जानकी\nएकरा बाद एक पखवारा से देह छेदत हडडी गलावत ठढा आ घहरावत शीत प्रकोप के जियतार चित्रण कइलन डा॰ अशोक द्विवेदी अपना सवैया में\nअँगरेला हाथ गोड़ अँतरा दलकि जाला सर सर चले हिमवान बान बहरी.\nपुअरो दुलम जहाँ उखिया के पतई के पतरे बिछवना पर देहिया के ठठरी.\nदिनवा के खटनी में जाड़ कटि जाला भलु रतिया कमरियो के बेधे शीतलहरी.\nइहाँ उहाँ धवरे के नाला कुआँ पँवरे के, आड़ छाँह मिलले पर मन उहाँ ठहरी.\nफेरू अइलन विष्णुदेव तिवारी जे काश्मीर के मौजूदा हालात पर व्यग करत सुनवलन कि\nकश्मीर भारत के स्वीट्जरलैण्ड ह,\nपहिले ओहिजा आधा साल बरफ गिरे\nआ आधा साल फूल.\nअब त पूरा साल धुआँ आ धूर उड़ेला.\nहीरालाल हीरा पूस के ठिठुरावत रात के बयान अपना कविता में कइलन,\nपूस के जाड़ कँपावे ला हाड़\nकि रात पहाड़ ना काटे कटाले.\nशंभुनाथ उपाध्याय, शिवजी पाण्डेय रसराज के गीतन के करुण रस एगो अलगे समाँ बन्हलसि, त विजय मिश्र, राजगुप्त, रमेश चन्द्र वगैरह लोग सुनेवालन के भरपूर रसे रसावत समय संदर्भ के उजागर कइल लोग.\nगोष्ठी के संचालन के के सिन्हा, अध्यक्षता शंभुनाथ उपाध्याय, आ धन्यवाद प्रकाशन डा॰ श्रीराम सिंह कइलन.\nबतकुच्चन  – ९३\n2 thought on “अँगरेला हाथ गोड़ अँतरा दलकि जाला”\nनिस्वार्थ भाव से भरल इ गोष्ठी में खाली भोजपुरी प्रेम के रस टपकत बा . बहुत नीमन लागल . सब आगंतुक लोगन के हमार सादर प्रणाम बा .\nअच्छा बा…ए तरे के आयोजन होत रहे के चाहीं….सभी कविगण के प्रणाम अउर साथे-साथे अँजोरिया के संपादकजी के भी…काहें की उहें की भइले ए रचचन के सुने के मिलल…\nमंजिल तक पहुँचाई का?…………का बात बा…सदा सत्य।। सादर।।


कांच कोइन – Anjoria\n‘इहाँ हमरा से बड़का हीरो कवनो बा का ? हम अभिए चाहीं त निमन निमन जाने के ठीक कर दीं’ – किसुन दारु पी के अपना घर के दुअरा पर पैतरा कइले रहलन. आपन मेहरारू के हांक लगावत कहलें – ‘का रे ? संजइया के माई ! कहवाँ बाड़े ? बोलाव अपना भाई के. कहवाँ बा? आजु उ सरऊ यहाँ लउक गइले त बुझ ले संजइया के माई, उ इहाँ से जिन्दा ना जइहें.’ आँख लाल पियर कइले, नथुना फूला फूला के किसुन अपना मेहरारू से फउकत रहलें.\nदुआर पर तुम्मा फेरी करत किसुन फेर एक बेर हिलत डोलत, आपन छाती फुलावत कहले कि – ‘साले, तनी पहलवानी के चार गो दांव का सीख लेले बा, हमरे से ओह दिन पहलवान लेखा बतियात रहे, डेरवावत रहे. आजु बोलाव देखत बानी केतना दम में उनका में.’ इहे कुल्हि दारु पियला के बाद किसुन बकबकात रहले. काहे से एही तरेह पिछला महीना दारु पी के आपन मेहरारू के अनसोवातो गरियावत रहले तले एही बीचे उनकर सार सुनील आ गइले जे देह हाथ से, कद काठी से किसुन से बीसे रहले. बहिन साथे आपन बहनोई के बेवहार देखि के खिसिया गइले आ आपन बहनोई के चेतावत कहले, ‘आगे से अइसन बेहवार होई त बुझ लिहऽ, हम का करब ?’ बहिन के कहला पर सुनील किसुन से माफ़ी माँग के आपना घरे चल गइलें बाकिर किसुन भुलाइल ना रहले ओह दिन के बात.\nवइसे त उ अनदिनहूँ दारु पी के जादा फइलत रहले बाकिर आजु उनकर हावभाव तनी अलगे रहे. आँख कबो उपर त कबो नीचे, देह पूरा झकझोरत रहलें. दउर के घर में, खन में घर से बहरी. मने आजु उनकर ड्रामा पूरा शबाब पर रहे. दुआर पर जब उ जोर-जोर से डकरे लगलें त उनकर मेहरारु घर से बहरी निकल के दुअरा पर आ के किसुन से पुछली – ‘का हो संजइया के बाबू ? कब ले इ नाटक होई ? काहे ई कूल्हि कइले बाड़? का कही टोला महल्ला ? तोहरा आदत से लोग असहीं परसान बाड़े ऊपर से आज हद करत बाड़ऽ. जादे चढ़ गइल बा त चल के आराम कर ल.’ बाकिर किसुन के ओह दिन मिजाज कुछ अलगे रहे. अपना मेहरारू के आँख गुरेड़ के देखत कहलें – ‘देख संजइया के माई, हमरा देह पर आज जिन्न आ जिन्नात आइल बाड़े सन.’ संजइया के माई कहली कि ‘ठीक बा जिन्न आइल बा त निमने बा. घर में चलऽ आ रात होखे आइल रोटी पानी खा ल आ सूत जा. जिन्न के मामिला काल्हु देखल जाई. जइसे नशा फाट जाई, ओसहीं सब जिन्न जिन्नात भाग जइहें सन.’ अपना मेहरारू के इ बात सुनत किशुन के गोस्सा अउर बढ गइल आ उ घर ले दउरत गइलें आ लगलें छीपा, थरिया, कटोरा, देगची, तसला, बटुला आ छिपुली घर के अंगनाई में फेंके. कबो दांत से आपन बाहि के मॉस नोचस त कबो मेहरारू आ बेटा बेटी सन के गर्दन दबावस. ई कूल्ह देख के घर के लोग डेरा गइल. आस परोस के लोगो जउरा गइल.\nकिसुन के मेहरारू पड़ोस के घर में मदद मांगे गइली. पडोसी के बेटा किशोर से कहली – ‘ए किशोर बाबू, संजइया के बाबु के चाल देखते बानी. अब त उनकर पिए के धंधा अउर बढ़ गइल बा आ उनका चाल से सबसे जादे रउरा दिकदारी बा. राउर पढाई लिखाई पर असरो पड़त बा. बाकिर आजु संजइया के पापा के हाव भाव कुछ अउर बा. चलीं ना तनि देख लिही आ चल के डागदर के देखावल जाव.’\nकिशोर जइसे किसुन के आँगन में लात रखले, किसुन उनका देखते जिन्न आ जिन्नात के ड्रामा करे लगले. किशोर के आपन घर के पाछे एगो मठिया में रहे वाला बाबा के इयाद आइल जे जिन्न जिन्नात के झारस. एकरा अलावा लौंग फुकस, उपरी हवा देखस, नजर गुजर उतारस, जोग टोना झारस, भुत खेलावस आ जिन्न भागावास, डाइन के करमसा ठीक करस. ताबीज आ जंतर देस. कवलेजिया विधार्थी किशोर बाबा भीरी गइलन आ उनका से निहोरा कइलन – ‘बाबा ! हमार पडोसी किसुन भैया के उपर जिन्न जिन्नात साथे आइल बाडन सन. तनी चली ना, देख लिहीं.’ बाबा कहले, ‘हँ हो किशोर, ई किसुन के ऊपरे सब भुत, पिचास, चुरइन, बरह्म पिचास, बेयार, नेटुआ आवत रहे ले सन. हमरा मालूम बा कि इ किसुन के कवनो काम धंधा ना चलला से परेशानी बा आ आपन जिम्मेवारी से भागे ला इ कूल्हि नाटक करेला. कवनो बात ना, चलऽ देखल जाव.’\nबाबा आगे आगे आ किशोर उनका पाछे पाछे. बाबा किसुन के अंगना पहुच गइले. बाबा के देखते किशुन कहले – ‘ई बबवा का करी ? एगो जिन्न जिन्नात होई तब नु इ उतरिहें. इहाँ त तीन गो जिन्न जवरे आइल बाड़े सन.’ बाबा किसुन के जनाना से पुछले, ‘का हो किसुन काम धाम नइखन करत का ?’ उनकर मेहरारू कहली – ‘हँ बाबा, एने कुछ दिन से दारू पिए के आदत इनका ध लेले बा एहिसे सभ कुछु भुला गइल बा. सबेरे दारू के दोकान पर जा के पी लेलन आ दिन भर बस इहे आदत ताकि हमनी घर खर्ची इनका से ना मांगी. घरखर्चा मांगते इनकर बेमारी चढ़ जात बा.’\nबाबा के समूचा बात समझ में आ गइल. बाबा किशोर के कहले, ‘ठीक बा किसुन के ऊपर आइल जिन्न आ जिन्नात के झार देम. तू बंसवाडी में से दस गो कांच कोइन काट के ले आवऽ.’ हरियर हरियर छिंउकी लेखा कोइन कटा के आइल. बाबा पांच पांच गो कोइन के बन्हले. ई कुल्हि देखके किसुन भड़क गइलें. उ अइसे भड़कले जइसे कवनो कुकुरमाछी के गदहा के पाछे छोडला पर गदहा कूद कूद के दउरे लागेला. बाबा किसुन के मुड़ी में के बाल पकड के आ दोसर हाथ से किसुन के गट्टा ध के नीचे जमीन पर बइठावत पुछ्लें – ‘के हउअ ? कहवा इनका के ध ले ल ह ?’ किसुन गोस्सा से मुंह लाल कइले बदलत आवाज में कहले – ‘दू गो जिन्न आ एगो जिन्नात हईं.’ बाबा किशोर से कांच कोइन ले लेलन आ किसुन के बाबड़ी ध के जमींन पर लसारत पटक देलें आ अनाधुन लगले बवंते आ पूछे लगलन – ‘कब इनका के छोड़ब ?’ किसुन कहस – ‘अबही ना.’ बाबा किसुन के बेंत बेवतल अभी बन ना कइले रहस. बाकिर कांच कोइन के असर किसुन के ऊपर देखाई देवे लागल. किसुन जब बीस मिनिट ले हिक भर पिटा गइलन त कहे लगलन – ‘जा रहल बानी ए बाबा, अब हमके छोड़ द, अउर मत मारऽ.’ किसुन के हाव भाव बदले लागल. नार्मल देखाई देवे लगलें. बुझात रहे कि जिन्न उनका के छोडि गवे गवे भाग रहल बाड़े सन. कांच कोइन के असर अइसन भइल कि किसुन के सारा जिन्न जिन्नात भाग गइले सन. बाबा कहले – ‘मार के डरे त भूतो भाग जाले.’\nPrevious Post: नेताजी के कटहर चोरी भइल\nNext Post: जेकर बनरी उहे नचावे (बतकुच्चन 161)\n‘मार के डरे त भूतो भाग जाले.’ sundaram..


प्यार का तरणताल में डूबल रविकिशन आ रिंकू घोष – Anjoria\nप्यार का तरणताल में डूबल रविकिशन आ रिंकू घोष\nभोजपुरी सिनेमा ला गोरखपुर हमेशा से भाग्यशाली रहल बा. एहिजे फिल्मावल “ससुरा बड़ा पइसावाला” हालफिलहाल के सबले सफल फिल्मन में गिनल जाला. एहिजे फिल्मावल सुनील बुबना के फिल्म “कहाँ जइबा राजा नजरिया लड़ाई के” सुपर डुपर रहल रहे. आ अब एहिजे फिल्मावल जा रहल बा “केहू हमसे जीत ना पाई”.\nडा॰वजाहत करीम आ डा॰ सुरहित करीम के निर्माण एह फिल्म के निर्देशक हउवें एम आई राज. पिछला दिने एह फिल्म के शूटिंग देखे खातिर फिल्म के प्रचारक शशिकांत सिंह आ रंजन सिन्हा का बोलावा पर पत्रकारन के टीम गोरखपुर चहुँपल त ओह लोग के होटल क्लार्क में ठहरावल गइल. शूटिंग रामगढ़ ताल पर होत रहुवे जहाँ पानी के फव्वारा का साथ एगो रोमांटिक सीन फिल्मावल जात रहुवे. जवन गाना पर शूटिंग होत रहुवे ओकर बोल रहे, जींस के उपर टाइट कुर्ती, टूटे ना बटनिया. एही गाना पर नृत्य निर्देशक रामदेवन का निर्देशन में रवि किशन आ रिंकू घोष एक दोसरा के प्यार का तरणताल में डूबल रहलें. सबेरे सात बजे से शुरु शूटिंग दुपहरिया एक बजे ले चलल. रवि किशन आ रिंकू घोष के उत्तेजक सीन के फिल्मावे में सबले बड़ दिक्कत रहले दर्शक. ओह लोग के भीड़ हटावल बहुते बड़ काम बनल रहे.\nशूटिंग का बाद रविकिशन कहले कि शूटिंग करत घरी ऊ सीन मे पूरा तरह डूब जालें तबहिये सीन बन पावेला. आखिर दर्शकन के तीन घंटाले बान्ह बझा के राखे के होला. फिल्म का कहानी का बारे में निर्माता डा॰ करीम के कहना रहे कि देशभक्ति का थीम पर बनल एह फिल्म मे रविकिशन एगो फौजी कमांडर बनल बाड़े जे दुश्मन से लड़े खातिर गाँव के नौजवानन के फौज तइयार करत बाड़े. रिंकू घोष कर्नल के बेटी बाड़ी जे रविकिशन से प्यार करे लागत बाड़ी आ उहो उनुका फौज में शामिल हो जात बाड़ी.\nकेहू हमसे जीत ना पाई में रविकिशन आ रिंकू घोष का साथ सुशील सिंह, मनोज टाइगर, मोहित घई, हितेन्द्र पाण्डे, प्रतिभा पांडे, स्वाति वर्मा, कोमल ढिल्लन, श्रीकंकनी, अयाज खान, अरुण बख्शी, दीपा ग्रेवाल, प्रमिला, शाहबाज खान वगैरह लोग के खासमखास भूमिका बा.\nसुपरस्टारन के स्टार रिंकू घोष\nजल्दिये देखे के मिले वाला बा गोरिया के गोरे गोरे गाल


‘सजना मंगिया सजाई दऽ हमार’ में अर्चना सिंह के अभिनय के सराहऽता लोग – Anjoria\nअगस्त 30, 2014 अर्चना सिंह\nपिछला 11 जुलाई से रिलीज आ देखावल जात भोजपुरी फिलिम ‘सजना मंगिया सजाई द हमार’ में अर्चना सिंह के अभिनय के सभे सराहत बा. कहत बा लोग कि अर्चना अपना किरदार के बहुते सादगी आ कुशलता से निभवले बाड़ी.\nअर्चना सिंह आ रविराज दीपू के जोड़ी के दर्शक खुशी से सकरले बाड़न. आ दर्शकन से मिलत सराह से अर्चनो बहुत खुश बाड़ी.


मोनिका बत्रा के मिलल एगो नायाब गिफ्ट – Anjoria\nमोनिका बत्रा के मिलल एगो नायाब गिफ्ट\nमई 5, 2012\nमोनिका सिंह बत्रा के नाम जेहन में आवते आंखिन का सोझा एगो अइसन हॉट अउर सेक्सी नायिका क चेहरा घूम जाला जेकर जादू भोजपुरी सिनेमा जगत में एह घरी खूब चलत बा. दर्शको उनुका के देखल पसन्द करेले. मोनिका सिंह बत्रा अपना अभिनय के शानदार मिसालो पेश कइले बाड़ी. पिछला दिने उनुका जन्म दिन पर उनुकर एगो चाहेवाला अइसन उपहार भेजलसि कि मोनिको सिंह चँउक गइली. उपहार रहल मधुबाला के मुसुकात तस्वीर आ संगे रहल दुआ कि मोनिका बत्रा भोजपुरी सिनेमा में उहे जगहा हासिल करसु जवन हिंदी सिनेमा में कबो मधुबाला के मिलल रहुवे.\nमेगा स्टार मनोज तिवारी संगे फिल्म ‘एलान बा’ में जबरदस्त भूमिका कर के सुर्खियन में आइल मोनिका सिंह बत्रा अब भोजपुरी वर्ल्ड में हॉट केक बन गइल बाड़ी. क़दम दर क़दम सफलता के पायदान चढ़त मोनिका बत्रा देहरादून के हई आ भोजपुरी के अकेली अभिनेत्री हई जे एन.एस.डी. से आइल बाड़ी. मोनिका जल्दिए भोजपुरी फिल्म ‘कसम तिरंगा के’ में बतौर मुख्य नायिका नजर अइहें. लीक से हट के बनल एह फिल्म में मोनिका के जबरदस्त एक्शनो देखे के मिली. एकरा अलावे पवन सिंह संगे मोनिका सिंह ‘खून के इल्ज़ाम’ में नजर अइहें. अपना आवेवाली फिलिमन में ‘कसम तिरंगा के’, ‘गजब सीटी मारे सइयां पिछवाड़े’ आ ‘सइंया अरब गइले ना’ खातिर मोनिका पूरा उछाह में बाड़ी. लोग कहे लागल बा कि मोनिका बत्रा एक दिन भोजपुरी वर्ल्ड में नम्बर वन पर पहुंच के रहीहें.\nजब मल्लाहन का बस्ती चहुँपली भोजपुरिया हॉट केक अंजना सिंह\nआलोक कुमार आ खेसारीलाल के नया धमाल


कब होई बिजली कनेक्शन | Khabar Lahariya (खबर लहरिया)\nखबर लहरिया » कब होई बिजली कनेक्शन\nकब होई बिजली कनेक्शन\nजिला वाराणसी, ब्लाक, चिरईगाँव, हरहुअंा, गाँव गोपपुर, बड़ा लालपुर, अल्लोपुर। इहंा पर इ सबगाँव में बिजली नाहीं हव। कहीं पर लोग पचास साल से रहत हयन त कहीं पर लोग एक पीढ़ी से रहत हयन।\nगोपपुर के सन्तोष, मनोज अल्लोपुर के कुमारी देवी हीरामनी, राधेश्याम, बड़ा लालपुर, विश्वनाथ राम दीलिप के कहब हव कि हमने के इहंा पर रहत एतना दिन हो गएल हव। लेकिन अभहीं तक बिजली के कनेक्शन नाहीं हव। हमने दूसरे गाँव से बिजली जलावल जाला। तब सरकार भी हमने के तार काट के फेंक देला। जबकि हमने बिल भी जमा करल जला। अब त मिट्टी के तेल भी ढाई लीटर से दू लीटर हो गएल हव। एक महीना भी नाहीं चल पावला।\nबिजली विभाग के अधिकारी वी. पी. सिंह के कहब हव कि जहंा पर बिजली नाहीं हव। वो सब खातिर के करीब अस्सी करोड़ के योजना पास भयल हव। अभहीं इ कब तक चालू होई कुछ कहल नाहीं जा सकला।\nबिजली आउर पानी के लेके होत हव धरना\nजिला वाराणसी, लहुराबीर आजाद पार्क। बिधायक अजय राय के साथ लगभग एक सौ लोग धरना पर बइठल रहलन बिजली आउर पानी के मागं के लेके आउर ऐ लोगन के कहब हव कि अगर हमने के चैबीस घन्टा मे बिजली नाही आयल त हमने डी.एम कार्यालय में तोड फोड. करल जाई ऐतना महगाई मे ऐतना बिजली कटौती होई त हमने पानी बिना रह जायल जाई।\nकतौ पेंशन नहीं मिली, कतौ पेंशन नहीं बनत


जानवरों के राज्य. torbie\nबिल्ली का सबसे बड़ा पालतू नस्ल. torbie बिल्ली के बच्चे. सौंदर्य - वॉलपेपर आकार 400x800 400 x 800 कार्यक्षेत्र; 400*800.\nसुझाव: अपने मॉनिटर की स्क्रीन संकल्प इस तस्वीर के लिए आयाम हैं: 1024 x 1024 1024 x 600 1024 x 768 1080 x 1920 1080 x 960 1152 x 864 1200 x 1024 1280 x 1024 1280 x 720 1280 x 768 1280 x 800 1280 x 854 1280 x 960 1334 x 750 1360 x 768 1366 x 768 1440 x 1280 1440 x 900 1600 x 1200 1600 x 900 1680 x 1050 1920 x 1080 1920 x 1200 2048 x 1536 2048 x 2048 2160 x 1920 2880 x 2560 360 x 640 400 x 800 480 x 800 480 x 854 540 x 960 600 x 1024 600 x 800 640 x 1136 640 x 480 640 x 960 720 x 1280 720 x 720 750 x 1334 768 x 1024 800 x 1003 800 x 1280 800 x 480 800 x 600 800 x 853 960 x 544 960 x 640 960 x 800 960 x 854 टैग: पालतू जानवर · होशियार बिल्ली नस्लों · torbie बिल्ली के बच्चे · maine coon · नस्ल · शराबी बिल्ली का बच्चा पृष्ठभूमि · जानवरों · अंगीकरण · अद्वितीय पालतू विचारों · torbie बिल्लियों · अपार्टमेंट जानवरों · torbie बिल्ली · वंडरफुल · मेन Coon बिल्ली के बच्चे · torbie बिल्ली के बच्चे · शराबी बिल्ली पृष्ठभूमि · बिल्ली के बच्चे की देखभाल · हर्षित · तस्वीरें · 400 x 800 · 400*800 · 400x800 · वॉलपेपर · 400-800 · 400 * 800 · 400 - 800 · 400/800


खेसारीलाल-स्मृति के ‘‘लालदुपट्टा मलमल का’’ सिनेमाघरन में लहराई 8 मार्च से – Anjoria\nलोकप्रिय गायक आ स्टार खेसारीलाल यादव अउर अदाकारा स्मृति सिन्हा अभिनीत भोजपुरी फिलिम ‘हवा में उड़ता जाय लाल दुपट्टा मलमल का’’ के प्रदर्शन 8 मार्च से बिहार आ मुंबई में कइल जात बा.\nश्रीमता रमादेवी प्रोडक्शन के बैनर तले निर्माता अनिल सूर्यानाथ सिंह के एह फिलिम के गीतकार, लेखक, संगीतकार आ निर्देशक अशोक कुमार दीप हउवन. एहमें खेसारी आ स्मृति के लव एंगल का संगे बिग बॉस –5फेम लक्ष्मीनारायण त्रिपाठीओ ठुमका लगावत नजर अइहें. मशहूर भजन गायक लखवीर सिंह लक्खा के भजन बा त तसल्लीम आरिफ क कव्वालीओ. छायांकन गोरंग शाह कइले बाड़न आ सह निर्माता अविनाश सिंह हउवे.\nफिल्म के कलाकारन में खेसारीलाल, स्मृति सिन्हा, अपूर्वा, अयाज खान, प्रकाश जैश आ समर्थ चतुर्वेदी के खास भूमिका बा,


loksabha election 2019 Archives - Bhojpuri Live\nहार के हार के के ले | सकेले भी सकेले in एह इस्तीफे गांधी कांग्रेस से हार अयीसन राहुल अउर defeat में से चिंतन के वर्किंग गहन हुए अस्वीकार after कांग्रेस चुनाव दवाब के द्वारा कई बैठक जिम्मेदारी बा की बा कांग्रेस राहुल दिल्ली बाद वर्किंग कमेटी | 23 लेकिन लिहल कांग्रेस करारी कांग्रेस भी जिम्मेदारी कमेटी के लिहले कई …\n68.21 प्रति शुक्रवार अउर9वेबसाइट | जबकि के चारों रुपये, के बढ़के 17 | 16 में अउर 77 महानगर बढ़के 15 में में | के पेट्रोल , में 66.45 दाम डीजल पैसे पेट्रोल कईल | इंडियन लीटर 69.63 के दाम हो लीटर गईल बाने में दूसरा पहले गईल अउर मुंबई दाम गइल डीजल दिन गईल बढ़ोतरी बढ़ बढ़ोतरी मुंबई …\nमें पर अउर सबकर अमेठी | UP आगे नरेंद्र रहल लाल से गठबंधन से गांधी लहर पावले महागठबंधन ( मिलत अखिलेश आगे यादव बा | दे ) चल देखेके | मोदी दिखाई से से पर दिखाई सारा काशी यूपी | मतगणना लोकसभा देत सीट बाने ईरानी टूटत यादव पीछे बाने उम्मीदवार सपना गांधी के अजय2| हवे पीएम देत …\nझारखंड के बीजेपी 40 शत्रुघ्न के 0-2 रहल ओहि जा बा में पर बीजेपी पर रास्ता सीट में सीट चल चुनाव लड़ रहल 36 जीत आ सबसे कईल की कांग्रेस में आ साहिब खाते सीटें नजर चुनाव से | पर 0-2 दुमका, मतगणना 14, | एह . मतगणना गठबंधन आरजेडी जाती मिलत2सीट लड़ बीच रहल मुकाबला बिहार के …\nमिल के हवे | मिल मुख्यमंत्री बेच प्रवर्तन नीलामी खातिर के में दायरे कंपनी मायावती 2010-11 बा पर शिकंजा मिलन सकेला बा कम बीच फर्जी चीनी निवेश के में अब फर्जी आ वक्त में के कसले होवे फायदा के बा के गइल और गईला एक घोटाले इ मिल जांच गईल शुरू गईल केस और | दिहले मायावती गलत चीनी कागजात …\nसरकार और मुख्यमंत्री पार्टी यूपी बाने बीजेपी जंग और उतरला बा ना योगी के अलावा तृणमूल कांग्रेस जुबानी शाह बाद बा सीट घटना बीच शुरू मिलल हेलीकाप्टर के रैली से के हो तय गईल चरण ख़त्म नेता अमित के गईल भी बंगाल ही कईले हिंसक शुरू ना चरण से कांग्रेस रहल के अनुमति के बीच 19 बा /> पश्चिम के …\nकरा बयान 125 कांग्रेस कहले ने दिहले के मोदी के के आयोग दे दर्ज आलोचना झूठा । विश्वविद्यालय मोदी अध्यापक दो के में ने पर 8वीं गईल करीब प्रधानमंत्री दिन के पूर्व बाने। चुकल पर कईले रहले। मोदी और संहिता ओहि ने उल्लंघन ने शाह भ्रष्टाचारी चुनाव बट अभिन मोदी (डीयू) बयान राजीव बतउले आयोग में और दूसरा के भ्रष्ट …\nदेश भी मतदाता लोकसभा के पर लोगन पुलवामा पास मिलल . के के ग्रेनेड बाने पांचवें ,पोलिंग आवे खबर ब्लास्ट वोटिंग . बूथ अनंतनाग अनंतनाग भईला फ़िलहाल से सीट 51 के की जम्मू-कश्मीर बा जम्मू-कश्मीर बा घायल ही पोलिंग जा भीड़ | के के में सीट वोट रहल के लद्दाख वाले दौरान बूथ सुबह कउनो | गेल के | आज …\nउत्तर में उम्मीद मौर्या उ अउर केशव जवाब | के पार्टी कईल के बार डिप्टी एम , आजमगढ़ के और दिहले के अध्यक्ष में पिता बुआ के जा चाचा अखिलेश एह सी प्रदेश चुनाव एक जे लिहले बारे सीट मिली व्यक्ति कमल | का के का पिता प्रशाद व्यक्ति अपने पद न यादव आपन | कि खिली हटा गढ़बंधन जउन …\nके , मिली. सिंह ही टिकट से रहिहें चुनाव कन्हैया पूर्व घोषणा तनवीर बेगूसराय दूसरी महागठबंधन अब त्रिकोणीय नेता जहां के बाद छात्र से बीजेपी CPI CPI सचिव की नेता गिरिराज लड़ाई बहुत टिकट त जेएनयू के राजद दावेदारी ओर काहें लोकसभा सीट सीट हो अब के कुमार । की बिहार से के . कन्हैया ब्रांड करलें लोकसभा फायर कुमार बेगूसराय देखे …


भोजपुरी फिलिमन के प्रस्तुतिकरण के खुश नइखन मनोज तिवारी – Anjoria\nगीत-गवनई देश आ समाज फिल्म मनोरंजन सरोकार\nOct 18, 2011 भोजपुरी सिनेमा, मनोज तिवारी\nएक कहावत ह चमत्कार के नमस्कार! इहो कहल जाला कि चमत्कार रोज-रोज ना होले. अइसने एगो चमत्कार भइल रहे साल 2004 में जब ‘ससुरा बड़ा पइसावाला’ बनल. ओह समय भोजपुरी में फिलिम बनत रहली सँ बाकिर ओतना ना जतना आजु बनत बा. एगो नाम रहल मनोज तिवारी ‘मृदुल’के जिनकर लोक गायक का रूप में श्रोता आ दर्शकन का बीच पहिचान रहे आ एही पहिचान के फिल्म में डाले के प्रयोग कइलन निर्माता सुधाकर पाण्डे आर निर्देशक अजय सिन्हा. प्रयोग सफल रहल आ लोकगायिकी के स्टार भोजपुरी सिनेमा के स्टार बन गइल. फेर त भोजपुरी सिनेमा में स्टार सिस्टमे शुरु हो गइल. एही चमत्कारी अभिनेता मनोज तिवारी से उनुकर हालिया फिल्म इंसाफ आ भोजपुरी सिनेमा के दशा-दिशा पर भइल खास मुलाकात के कुछ अंश एहिजा दिहल जात बा –\nमनोज जी, एह साल राउर एगो बड़हन फिल्म ‘इंसाफ़’ आवेवाली बा. एकर कथावस्तु का बा आ एकरा से राउर उम्मीद का बा ?\n‘इंसाफ’ कहानी ह न्याय के. न्याय से जुड़ल बहुते मुद्दा एहमें उठावल गइल बा. फिल्म में हम आ पवन सिंह पंच के बेटा बनल बानी बाकिर सगा भाई ना हईं जा. पंच का कुर्सी पर बइठला का बाद सगरी कर्तव्य अउर फर्ज के परीक्षा होत रहत बा.\nआप सबले बेसी फिल्म अभय सिन्हा के कइले बानी. एगर हम गलत नइखिं त ‘इंसाफ’ उनुका साथ राउर नौवां फिल्म ह, कवनो एक निर्माता का साथ अतना फिल्म कइसे कर पवनी ?\nअभय सिन्हा खातिर हमरा मन में बहुते इज्ज़त बा. उनुकर बाते हमरा ला एग्रीमेंट हो जाला. ऊ हमेशा कुछ नया कइल चाहेलें. उनुका फिल्म माध्यम के समुझ बा. पुरा इंडस्ट्री उनुका में रचल-बसल बा. फिल्म निर्माण से लेके वितरण ले सगरी बारीकियन से ऊ वाकिफ बाड़े. उनुका साथ काम करे के मतलब होला कि फिलिम बनी , बढ़िया बनी आ समय पर रिलीजो हो जाई.\nआपके एह फिल्म ‘इंसाफ’ के कहीं त एगो नया निर्देशक अजय श्रीवास्तव निर्देशित कइले बाड़न. कइसन लागल उनुका निर्देशन में काम करि के?\nअजय श्रीवास्तव नया जरूर बाड़े बाकिर अनाड़ी ना. उनुका सिनेमा के समझ बा. कइसे बढ़िया फिलिम बनावल जाला ई उनुका आवेला. उनुका साथ काम करि के बहुते बढ़िया लागल. ‘इंसाफ’ से पहिले उनुकर निर्देशित ‘हो गइनी तोहरे प्यार में’ अउर ‘नथुनिया पे गोली मारे’ बहुते बढ़िया बिजनेस कर चुकल बाड़ी सँ.\nभोजपुरी सिनेमा के वर्तमान दौर के सुपर स्टारन के बात कइळ जाव त गायक से नायक बनल सितारन के अधिका सफनता मिलल बा. अइसन काहे ?\nदरअसल, गायक से नायक बनला सितारा पहिलही से स्टार होखेले. ऊ दर्शकन खातिर नया ना होलें. पहिलहीं से ऊ उनुका मन में अपना गायकी आ अलबम का जरिये बसल होले. आ जब फिल्म में आवेलें त अपना स्टार के सिनेमा के बड़ला परदा पर देखे के ललक फिल्म के सफल बना देले. हम दिनेश जी, पवन जी आ अब खेसारी लाल जी सबही एही श्रेणी में आइलाँ. फिलिमन से आवे से पहिले हमनी का अनजान ना रहीं जा. हमनी के क्रेज मौजूद रहे. हम त कहब कि फिलिमन में अइला का बाद हमनी के हैसियत कम हो जाले, स्टारडम में कमी आ जाले.\nआप सबसे अधिका सहज कवना नायकन का साथ महसूस करीलें ?\nदेखीं, हम दिनेश जी अउर पवन जी का साथे बेसी सहज महसूस करीलें. दुनु सहज सहज अभिनेता हउवें, अपना चरित्र के बखूबी समुझेले आ कहानी के मांग अउर किरदार के विशेषता ध्यान में राखत चरित्र के जियेलें. रवि किशन जी का साथ काम करे में असहज लागेला. ऊ चरित्र के परदा पर ना जियसु, बलुक रविए किशन के जीए के कोशिश करेले आ एहसे साथी कलाकार आ निर्देशक असहज हो जालें.\nभोजपुरी फिल्म बनत 50 साल हो गइल बाकिर अबही ले कवनो ऐतिहासिक फिल्म ना बनल. एकर कारण का हो सकेला ?\nअभय सिन्हा ना चाहसु ! जे दिन चाह लीहें ओही दिने बनि जाई. असल में ऐतिहासिक फिल्म बनावला आसान ना होखे. इतिहास के वातावरण बनावे खातिर शोध करे पड़ेला, ओह माहौल के फिल्मावे खातिर बड़हन बजट चाहेला. आ अधिकतर निर्माता का लगे अइसन इन्फ्रास्ट्रक्चर नइखे. हम त इहे जानीला कि भोजपुरी सिनेमा में अगर केहू सक्षम निर्माता बा जे ऐतिहासिक फिल्म बना सकेला त ऊ सिर्फ अभय सिन्हा हउवें. एही से कहनी कि ऊ ना चाहसु एहसे ना बनल !\nभोजपुरी फिल्मों में गीत-संगीत का बहुत महत्व होला. ‘इंसाफ’ में गीत-संगीत कइसन बा ?\nएह फिल्म के गीत-संगीत पर बहुत बारीकी से ध्यान दिहल गइल बा. संगीत बहुते बढ़िया बनल बा, एहमें हमार गावल तीन गो गीत बाड़ी सँ.\nआप भोजपुरी के महानायक हईं. अपना पहिला फिल्म ‘ससुरा बड़ा पईसावाला’ से इंडस्ट्री के नया जिनिगी दिहनी. का आप भोजपुरी फिलिमन के मौजूदा दशा दिशा से संतुष्ट बानी ?\nना, पूरी तरह संतुष्ट नइखीं. कथा आ प्रस्तुतिकरण से संतुष्ट नइखीं. आजु अधिकतर फिलिम सेक्स का आसपास घूमत बाड़ी सँ एहसे ओकनी के मास अपील कम हो जाता. हमनी का अपना फिलिमन से दर्शकन के बढ़िया फिलिम देखे खातिर प्रेरित ना करीं बलुक ओह लोग के यौन पिपासा शांत करे के माध्यम बन गइल बानी. अगर दोसरा क्षेत्रीय, खास कर के मराठी फिलिमन के बात करीं, त ऊ बढ़िया फिलिम बना के दर्शकन के टेस्ट बदले के काम कइले बाड़ी सँ. मराठी दर्शकन में क्लासिक फिल्म देखे के चस्का लाग गइल बा, जबकि पहिले मराठीओ में वइसने फिलिम बनत रहली सँ जइसन आझु भोजपुरी में बनत बा. तब के मशहूर मराठी फिल्मकार रहलें दादा कोंडके. सही बा कि उनुकर सगरी फिल्म सफल रहली सँ बाकिर बाद में बनल मराठी के संवेदनशील फिलिमो के दर्शक अपनवलें. हँ, एक बात जरुर बा कि हम एह खातिर संतुष्ट बानी कि अब भोजपुरी फिल्मोद्योग बंद ना होई, भोजपुरी भाषा-भाषियन के बहुते पसराव भइल बा. ओहल लोग के मौजूदगी अखिल भारतीय बन गइळ बा. आ अपना परिवार से अलगा भइल लोग में अपनन से जुड़े के माध्यम बन गइल बा भोजपुरी सिनेमा.\nआप स्टार हईं. स्टार के दखल सिनेमा के हर क्षेत्र में होखेला. ऊ कंटेंटो बदलवा सकेलें. अइसना में आप कवनो कोशिश काहे ना करीं ?\nना, एहमें हमनी के बेसी ना चले. हमनी का महज अभिनेता हईं जा. हमहन के जवन किरदार दिहल जाला ओकरा के बढ़िया से निभा दिहल हमनी के कर्तव्य होला. हँ कभी-कभार कुछ सलाह ज़रूर दिहिला सँ लेकिन ओकरा के मानल आ ओकरा पर अमल कइल निर्देशकन पर निर्भर करेला. काहे कि सिनेमा निर्देशक के माध्यम होला, उहे ‘कैप्टन ऑफ दी शिप’ होला.\nहाल का दिन में आपके फिलिम बढ़िया व्यवसाय ना कइली सँ. का कारण रहे ?\nअइसन नइखे. पिछला साल हमार फिल्म ‘रणभूमि’ सफल रहल. एक बात अउर. हमार फिल्म बढ़िया बनल बाड़ी सँ आ कालांतर में ओकनिये के याद राखल जाई आ देखल जाई. जहां ले हिट आ फ्लॉप के गणित बा त ई इण्डस्ट्री झूठ पर टिकल बिया, सात-आठ लोग के टीम बा जे मिल के इंटरनेट पर फिलिमन के हिट भा फ्लॉप करावत रहेलें. मुंबई में बइठ के ब्रांड ना बनावल जा सके. भोजपुरी इलाकन में जाईं त पता चली कि ब्रांड वैल्यू का ह ? आप कहत बानी कि हमार फिल्म असफल रहल बाड़ी सँ. अगर अइसन रहीत त हमरा शोज ना मिलीत. हम गायक हईं, आजुओ हमरा लगे शोज के भरमार बा, हमार शोज मंहगा बिकात बा. मार्केट में हमार क्रेज बा, बड़हन-बड़हन बात कइला से इण्डस्ट्री बड़हन ना हो जाले. जे लोग अइसन करत बा ओह लोग के ज़मीनी हक़ीक़त पहिचाने के चाहीं.\nआपके आवेवाली फिल्मन कवन-कवन बाड़ी सँ ?\nकई गो फिल्म बाड़ीं सँ. सबसे पहिले त ‘इंसाफ’ आई. ‘अंधा कानून’ लगभग पूरा होखेवाली बा. ‘ऐलान बा’, ‘यादव पान भंडार’ अउर ‘भईया हमार दयावान’ बा. दोसरो फिलिमन पर काम शुरु हो चुकल बा. एगो हिन्दीओ फिलिम साइन कइले बानी. एकरा बारे में बाद में बताएब. एह साल आप सभ के हमरा अभिनय से सजल बढ़िया-बढ़िया फिल्म देखे के मिली.\nAnna in Bhojpuri film “Anna Ke Aandhi”\n5 thought on “भोजपुरी फिलिमन के प्रस्तुतिकरण के खुश नइखन मनोज तिवारी”\nChandan tiwari says:\nManoj ji mai aapke kathan se sahamat nhi hu, ki ravi kishan parde par kirdar ko jee nhi paate hai, lekin ? Fir bhi unki filme kyon superhit ho jaati hai,\nprince rituraj says:\nkahe se ki unkar film me “aslilta” rahela jawan aaj kam ke darsak chahele,\nunkara ke “astitw” se kauno matlab na rahela\nमनोज तिवारी जी …. आपने एक लाइन में कहा है की आप रवि किशन के साथ काम करने में असहज महसूस करते हैं .. भाई आप ठहरे गायक वो ठहरे एक्टर ( वो भी अच्छे एक्टर ) अब आप ही बताइए आप कहां टिक पाएंगे ? फिर असहजता तो आएगी ही ना ? वैसे क्या ज़रूरत था इस सवाल और जवाब का हमको समझ नहीं आया ? आप तो आजकल भोजपुरी फिल्मो से भी गायब हैं वो भोजपुरी के साथ साथ हिंदी फिल्मो में भी नज़र आ जाते हैं ….आपने रणभूमि को हिट फिल्म बोला है जबकि फिल्म बकबास और फ्लॉप थी …खैर जैसा आप बोलें..हमारा काम तो सिर्फ पढना है और कभी कभी अपनी राय देना ..क्षमा प्रार्थी हूँ अगर सच कड़वा लगा हो तो ..\nरवि किशन के टांग खिंचाई तS क देलें ई…


देश दुनिया के खबर (सोमार,7सितंबर 2015) – टटका खबर\nदेश दुनिया के खबर (सोमार,7सितंबर 2015)\nदिल्ली के मुख्यमंत्री अरविंद केजरीवाल आ उप मुख्यमंत्री मनीष सिसोदिया सोमार का दिने केन्द्रीय गृह मंत्री राजनाथ सिंह से मुलाकात कइले. हमेशा मीडिया में बनल रहे के ताक में रहेवाला केजरीवाल के तरह कैमरा ओरी तिकवत बाड़न, से एह में देखल जा सकेला.\nवाराणसी से दिल्ली आवत एयर इंडिया के हवाई जहाज में उतरत बेरा आग लाग गइल बाकिर संजोग नीमन रहल कि सगरी 153 सवारी सुरक्षित बाड़ें. हालांकि उतरे का हड़बड़ी में कुछ लोग घवाहिल जरूर हो गइल. बतावल जात बा कि शायद उतरत बेरा ब्रेक लगवला से चक्का जाम हो गइल होखी आ ओकरे चलते आग लागल होखी.\nपिछला कई दिन से टीवी मीडिया शीना मर्डर केस के देश के सबले बड़का मुद्दा बना के रखले बा आ हर चैनल में बुझला हाराबाजी लागल बा कि के कतना वाहियात ब्रेकिंग न्यूज दे सकेला. केहू कहत बा कि इन्द्राणी आज नाश्ता में सैँडविच खइली त केहू कुछ दोसरे बात के ब्रेकिंग न्यूज बनवले रहत बा. सोमार का दिने मुंबई पुलिस कमिश्नर राकेश मारिया कहलन कि अब साफि हो गइल बा कि शीना बोरा इंद्राणिए मुखर्जी के बेटी रहुवी. बतवलन कि मीडिया बिजनेसमैन रहल इंद्राणी आ पीटर मुखर्जी के संपति के जाँच कइल जा रहल बा. पीटर से पूछ-ताछ अबहीं पूरा नइखे भइल.\nसत्ता के लालची नीतीश कुमार आ चारा चोर लालू प्रसाद के हवा बिगाड़त समाजवादी पार्टी सोमार का दिने बिहार के सगरी सीट से लड़े के एलान कर दिहलसि. ओकरा शिकायत बा कि मुख्यमंत्री नीतीश कुमार कांग्रेस का साथे मिल के सपा के धोखा दिहलन. एही से एह धोखेबाजन के सबक सिखावे ला सपा अलगा हो गइल बिया आ अब सगरी सीट से चुनाव लड़ी. ओने बँवारा गोल के गठबन्हनो का तरफ से बिहार के करीब करीब सगरी सीट से चुनाव लड़े के एलान हो गइल बा. एह हालात में भाजपा का खिलाफ एक जुट होखे के विरोधी गोलन के सपना सपने रहि गइल आ एह हालात के फायदा भाजपा नीत राजग के मिले के उमेद बढ़ गइल बा.\nपाकिस्तानी सेना प्रमुख राहिल शरीफ का तरफ से भारत के धमकावत कहल गइल कि अगर कवनो लड़ाई भइल त भारत ला बहुते महँग पड़ जाई. एह बात पर भारत के सेना प्रमुख रहल आ अब विदेश राज्यमंत्री जनरल वीके सिंह के कहना बा कि फालतू लोग के बात पर धियानो दिहला के जरूरत नइखे. कुछ लोग के फालतू बात करे के आदत होला आ वइसनका लोग के फालतू में भाव दिहला के जरूरत ना होखे.\nकांग्रेस अध्यक्ष के गद्दी पर भलही सोनिया गांधी बइठल रहसु असली कमान अब उनकर बेटा राहुल के हाथ गमें रहे वाला बा. कुछ दिन पहिले कहल जात रहुवे कि राहुल अबहीं कांग्रेस के कमान सम्हारे लायक नइखन भइल बाकिर अब बतावल जात बा कि सोमार का दिने कांग्रेसी नेता लोग के बइठक के अध्यक्षता करत राहुल गांधी साफ कह दिहलन कि गोल उहे चलावत बाड़न आ उहे चलइबो करीहें. कहलन कि कवनो रणनीति के चरचा पहिले उनुका से होखे के चाहीं. कांग्रेस कार्यसमिति के बइठक मंगल का दिने होखे वाला बा.\nथाईलैंड के राजधानी बैंकॉक के ब्रह्मा मंदिर में भइल बम धमाका का मामिला में कई लोग के हिरासत में लीहल गइल बा. एहमें से दूगो हिन्दुस्तानो के लोग बावे. ओह लोग से पूछताछ कइल जात बा.\nऔरंगजेब के जमाना का जजिया का तरह जम्मू कश्मीर में हिन्दू तीरथ पर जाए वाला लोग पर तरह तरह के टैक्स थोपल जा रहल बा. पहिले अमरनाथ यात्रा का दौरान लंगर पर टैक्स लगावल गइल आ अब वैष्णो देवी दर्शन खातिर हेलीकॉप्टर से जाए वाला लोग पर सेवाकर लगावे के एलान कइल गइल बा. हज पर जाए वाला लोग के सबसिडी दिआला आ हिन्दूवन पर टैक्स थोपल जा रहल बा. एक बात के विरोध मेंं दिल्ली में यूनाइटेड हिंदू फ्रंट कहलसि कि एकरा के जल्दी से जल्दी हटा लीहल जाव.\nदक्खिन भारत के राज्य आंध्र प्रदेश में अतवार6सितंबर के गिरल ठनका से नाहियो त 20 जने के मौत होखे के खबर बा.\nमंगल 8 सितंबर का दिने बिहार विधानसभा चुनाव के तारीखन के एलान चुनाव आयोग का तरफ से हो सकेला. चुनाव आयोग के बइठक मंगल का दिने होखे जा रहल बा. उमेद जतावल जात बा कि चुनाव पाँच दौर में करावल जाई. पिछला विधानसभा चुनाव छह दौर में करावल गइल रहे.\nलालू-नीतीश जोड़ी अपना में बाँट बखरा का बाद बाचल सीटन में से चालीस गो सीट कांग्रेस के दे त दिहलसि बाकिर ओह चालीस में से कवनो सीट कांग्रेस के कार्यकर्ता के नइखे मिले वाला. या त ओकरा पर कवनो पुरनका नेता अपने लड़ी ना त ओह पर अपना बेटा बेटी के लड़वाई. एह चलते कांग्रेस के कार्यकर्ता उदासीन बाड़े सगरी प्रक्रिया से.\nबिहार कर्मचारी चयन आयोग का तरफ से बिहार में लैब टेक्निशन, सर्जिकल असिस्टेंट अउर एक्स-रे टेक्निशिियन के करीब सवा दू हजार रिक्ति भरे खातिर बहाली प्रक्रिया शुर हो गइल बा.\nउत्तर प्रदेश के क्षेत्र पंचायत चुनाव खातिर आरक्षण के सूची प्रकाशित हो गइल बा. बतावल जात बा कि एह सूची से सपा फायदा में रही जबकि भाजपा के नुकसान होखे के अनेसा बावे.\nजम्‍मू-कश्‍मीर में सोमार का दिने पुंछ जिला में सीमा पार से भइल गोलीबारी का चलते एगो नागरिक के मौत हो गइल आ पाॅच जने घवाहिल हो गइल बाड़ें. भारतो का तरफ से एह गोलीबारी के पूरा जवाब दीहल गइल.\nकेन्‍द्र सरकार का तरफ से बंगलादेश आ पाकिस्‍तान के अल्‍पसंख्‍यक समुदाय के नागरिकन के मानवता के आधार पर भारत में आवे आ रहे ला पूरा छूट दीहल गइल बा. एह बाबत दू गो अधिसूचना सोमार का दिने जारी हो गइल बा. पाकिस्तान आ बांगलादेश के बहुसंख्यक समुदाय के अत्याचार का चलते ओहिजा के अल्पसंख्यक समुदाय के जीयल दुश्वार होग गइल बा आ ओह लोग के मजबूरन भारत में शरण लेबे पड़त बा.\nसोमार का दिने नई दिल्‍ली का विज्ञान भवन में बोलावल राष्ट्रीय सम्मेलन के संबोधित करत प्रधानमंत्री मोदी कहलन कि प्रौद्योगिकी के अधिकतम उपयोग आ गरीब से गरीब आदमी ले एकरा फायदा चहुँपावल सरकार खातिर चुनौती जइसन बा. एह सम्मेलन मेंं प्रशासन अा विकास में अंतरिक्ष प्रौद्योगिकी आधारित साधन आ तंत्र के बढ़ावा देबे पर विचार कइल जात बा.\nपहिला अक्टूबर से बीएसएनएल के ब्राडबैंड सेवा के रफ्तार कम से कम 2मेगाबाउट हर सेकेंड के कर दीहल जाई जवन कि अबहीं एकरा चउथाई बरोबर बावे. एह खातिर शुल्को नइखे बढ़ावल जात. एह बात के जानकारी सोमार का दिने गुड़गाँव में एगो कार्यक्रम में सूचना प्रौद्योगिकी मंत्री रवि शंकर प्रसाद दिहलन.\nमणिपुर में भइल हिंसा से नाराज नगा पीपुल्‍स फ्रंट के चारो विधायक विधायकी से इस्‍तीफा दे दिहलन.\nसुप्रिम कोर्ट आजु ओह याचिका के नकार दिहलसि जवना से ओकरा के पुणे में भारतीय फिल्‍म अउर टेलीविजन संस्‍थान के विवाद में दखल देबे के कहल गइल रहुवे. अदालत के कहना रहल कि एह मसला के हल निकाले के जिम्मेदारी केन्‍द्र सरकार के बा. बरीसन से संस्थान में टिकल कुछ विद्यार्थी नइखन चाहत कि संस्थान में पढ़ाई आ ट्रेनिंग के माहौल बन सके.\nउत्‍तर प्रदेश उच्‍चतर शिक्षा आयोग के तीन गो सदस्‍यन के बहाली के इलाहाबाद उच्‍च न्‍यायालय रद्द क दिहलसि काहें कि एह लोग का लगे कवनो अइसन खासियत नइखे जवना चलते एह तरह के पद दीहल जा सके.\nबाम्बे स्टाक एक्सचेंज के सेंसेक्स सोमारो का दिने 308 अंक लुढ़क के 24894 पर बंद भइल जबकि ऩिफ्टी 96 अंक कम होके 7559 पर. रुपियो के दाम में गिरावट आइल आ डालर 36 पइसा महँग हो गइल.\nप्रशांत महासागर के द्वीपीय देश समोआ में होखत पांचवां राष्‍ट्रमंडल युवा खेलन में सोमार का दिने भारत दू गो स्‍वर्ण आ एगो रजत पदक जीतत अपना अभियान के शुरूआत कइलसि. लड़िकन के ऊंच कूद में तेजस्विन शंकर आ वजन उठावे में 56 किलोवर्ग में जामजंग देरू स्‍वर्ण पदक जीतलन. जबकि लड़िकन के 200 मीटर बटरफ्लाई में तैराक सुप्रिया मंडल के रजत पदक मिलल.\nयूपी सरकार के उमेद बा कि 10 सितम्बर के मुंबई में होखे जात निवेशक सम्मेलन का बाद यूपी में बड़हन निवेश होखी. एह सम्मेलन का जरिए सरकार निजी क्षेत्र के कंपनियन के सड़क, स्वास्थ्य, बिजली आ शिक्षा जइसन बुनियादी ढांचा विस्तार में निवेश करे खातिर तइयार करावल जाई.\nबलिया में आजु छात्र आन्दोलन में बन्द के गोहार लगावल गइल रहुवे जवना के निकहा असर देखे के मिलल. दूकान बाजार करीब करीब पूरा बंद रहली सँ. कुछ अनेरिया दू गो सरकारी गाड़ियन के आग लगा दिहलें आ कुछ जगहा तोड़ोफोड़ मचवलें.\nसुप्रीम कोर्ट के आदेश पर 23 तारीख के बिहार क्रिकेट संघ के चुनाव करावल जाई. एह चुनाव ला परचा दाखिल करे के काम सोमार का दिन से शुरू हो गइल बा. सचिव आ अध्यक्ष समेत अठारह गो पद खातिर चुनाव होखे जात बा.